ASKATASUN GARAIAK NAGUSIA - Sala kubo aretoa\nEspainako Artea 1975etik 1990era\nCECA laguntzarekin (Espainiako Auurezki-Kutxen Konfederazio).\nKOMISARIOTZA: Fernando Francés\nDATA: 2006ko azaroaren 14tik abenduaren 12ra\nAskatasun Garaiak. Oso izenburu iradokitzailea inondik ere, kubo-kutxa Aretoak duela lau urte Mende baterako artea zikloaz abian jarri zuen XX. mendeko espainiar artean barrena egindako ibilbidean jarraitzeko indarra ematen diguna. Oraingoan erakusketak oso erakarmen handiko epe bat jasoko du, 1975-1990 bitartekoa alegia, berau aldaketez betetako garaia. Ziurgabetasuna nagusi zen garaiak ziren hasieran, baina ilusioak, itxaropenak eta konpromisoak ere dena blaitzen zuten. Askatasun haizea zebilen bazterretan. Trantsizioaren hasiera zen, eta aire berria sartzen ari zitzaigun txoko guztietan; garai hartako arte panorama bera ere lehenagotik ari zen ildo horretan indar egiten.\nAldaketa eta adierazpen edo espresio forma berriak bilatzea artearen berezko bi ezaugarri dira, baina erakusketa honek hartzen duen epealdian hemengo artistek atzerrikoekin eta une hartan pil-pilean zeuden korronteekin zuten harremana erantsi zitzaien, harreman beti aberasgarria, zalantzarik gabe. Informazioa norabide bietan hasi zen mugitzen. Eta berezitasun horrek nortasun ezaugarri berriak erantsi zizkion garai hartako artearen sorkuntzari. Aldi berean, sustraietarako begirada hurbilagokoa errebindikatzen zen, eta lurralde-mailako mugimenduak ere sortuko ziren, batez ere Andaluzia, Galizia, Katalunia eta, ezin bestela izan, Euskal Herrian bertan.\nBelaunalditan zehar galdutako denbora berreskuratu behar zen, eta ahalegin bizi horrek bor-bor jarri zuen aniztasuna nagusi zen eta homogenotasunari ihes egiten zion eszenatoki artistikoa. Figurazioa, abstrakzioa, pop-art, espresionismoa, neoespresionismo alemaniarra, Transbangoardia italiarra, frantziar jatorriko pintura-pintura... Edozein adierazpide zitzaigun baliozko eta sortzaile bakoitzaren begirada bereziaz ikertu eta egokitzeko modukoa.\nAskatasun Garaiak erakusketak joera multzo zabal-zabal hori bildu, eta urte horietan barrena egindako ibilbide bizi eta zintzo bat proposatzen du, artista askoren obraren bidez, izan ere horien obretan islatuta baitago gure azken urteotako historian kultur arloan zein maila intelektualean bizien, kementsuen eta independenteena izan den uneetariko bat.


Bilbon 1945eko abenduaren 25ean jaiotako politikari ospetsua.\nBilbo eta Amorebieta bitartean hezia izan zen. Jarraian, jesuitekin ikasi zuen. Deustuko Unibertsitatean Ekonomia zientziatan lizentziatura eta Zuzenbidean Doktoretza eskuratu zituen. Frantziako Nancy-ko Unibertsitatean Goi Mailako Diplomatura ere erdietsi zuen. Deustuko Unibertsitatean bertan Ekonomia Zientzietako Fakultatean Egitura Politiko Ekonomikoko irakasle numerarioa izan zen.\n1977an ekin zion bere ibilbideari PSOE alderdian eta UGT sindikatuan. Lehendabiziko udal eta foru hauteskundeetan Bilboko zinegotzi aukeratu zuten eta Bizkaiko Foru Aldundiko Diputatua (1981ra arte) eta Batzar Nagusietako Prokuradorea (1983ra arte).\nKargu horietaz gain, 1979an Euskadiko Alderdi Sozialistaren Batzorde Eragilearen kide izendatu zuten. Zinegotzia zen heinean, Alkate eta Zinegotzi Sozialisten Elkartearen (GAC) sustatzaileetariko bat izan zen. PSEko Plangintza eta Ikerketarako eta Arloko Politikako idazkaria izen zen eta 1985ean, eskualde mailako IV Kongresuan, Euskadiko Alderdi Sozialistaren idazkariorde nagusia izendatu zuten. Kargu horri eutsi zion 1988ko V. Kongresuan. Urte horretan bertan, PSOEren XXXI. Kongresuan Batzorde Federaleko kide aukeratu zuten. Gobernuaren ordezkaria izanik, 1989an Argelen ETA erakundearekin izan zituzten elkarrizketetan parte hartu zuen. Era berean, sozialisten ordezkaritzan parte hartu zuen Izquierda Unida alderdiarekin harremanetan jarri zirenean elkarrekin aurkezteko 2000ko martxoaren 12ko hauteskunde orokorretara. 1991etik 2000ra bitartean PSOE alderdiaren Batzorde Eragile Federaleko kidea izan zen.\n1988an Murtzia eskualderako Gobernuaren ordezkari izendatu zuten eta 1989ko abenduan Gobernuaren Ordezkaria Euskal Autonomia Erkidegoan bilakatu zen. 1991ean kargu hori utzi egin zuen Administrazio Publikoetarako Ministro izendatu zutenean. Ministerio horretan "Itun Autonomikoa" esaten dioten ekimenean izan zuen partaidetza. 1993ko uztailaren 14 Ministerioa utzi egiten du, Industria eta Energiako Ministerioaren ardura hartzeko 1996ko maiatzera arte. Azken ministerio horretan Prever egitasmoa azpimarratzekoa da, estatuko automobilak berritzeko asmoz burututako ekimena alegia. Horrez gain, hainbat enpresa esanguratsuen pribatizazioak bideratu ziren, besteak beste, Enagas, Repsol edo Sidenor. Gainera, INI delakoa desagertu egin zen eta hortik Estatuko Industria Agentzia (AIE) eta Estatuko Industria Partaidetzarako Sozietatea (SEPI) sortu ziren.\n1996ko martxoaren 3ko hauteskunde orokorretan Murtziako zerrendan PSOE alderdiaren izenean aurkeztu zuen bere burua eta jarlekua erdietsi zuen. Eskualde horretan Gobernuaren ordezkari izendatu zuten unetik aurrera PSEko kide izateari utzi egin zion eta orduz geroztik, 2002ra arte Diputatua izen zen Murtziako eskualdea ordezkatuz (6. eta 7. legealdian).\nLegebiltzarrean burutu zuen lana apartekoa izan zen. Berez, Eusko Legebiltzarrean 1982tik 1988ra bitartean talde sozialistaren bozeramailea izan zen eta hainbat batzordetan esku hartu zuen. 1996an Murtziako zerrendan zegoelarik jarlekua eskuratu ostean, segituan garrantzia hartzen joan zen Legebiltzarrean bertan, Joaquin Almunia ordezkatuz talde sozialistaren bozeramaile bezala 1997az geroztik. Horrez gain, Merkataritza, Ogasuna eta Ekonomia batzordeko bozeramailea ere izan zen. 2000. urtean berriro ere jarlekua erdietsi ostean, Ogasuna eta Ekonomia Batzordeko bozeramailea bilakatu zen.\n2002ko maiatzaren 16an diputatua izateari uko egin zion esparru pribatuan lanean aritu ahal izateko. Unibertsitatean irakasle lanetan hasi zen, Deustuko unibertsitatean eta Carlos III unibertsitatean) eta hainbat enpresetan aholkulari gisa ere arituz.\nGobernuan aritu ostean, zenbait enpresatako administrazio kontseiluetan parte hartu zuen. Horrez gain, zenbait GKEtan ere lagundu zuen, esaterako, Solidaridad Internacional. 2010era bitartean Alternativas Fundazioaren Laborategiko zuzendaria izan da. Europako EDS-CASA partzuergo aeronautikoko Kontseiluaren kide izan da. Era berean, Arco Valoraciones enpresako aholkulari ekonomiko gisa aritu da, Creation, Advising and Development enpresako eta EP Taldearen fundazioko aholkularitza kontseiluetako kidea da.


AXUN – Kontu Lepo\n2018-12-05 / kontukomeri / 1 Iritzi\nDanok ezautze deu Axun, naiz itxuraz eztun destakatzen. Axunek presentzi haundiye dake, bai gaztaruen ta baita zahartzaruene bere presentziyek pixu haundiye eukitzen segitzeu. Axunek eztiyo iñoi eze txarrik ingo, kontrakue bere oinarriyek aberastukoitu, bere oinarriyek konpartitzie nahi debenak ze jana eukitzeko. Baino ojo! Batemat beakin sartzeba, zast!! Axunek eztu barkatzen, lenengo kontakturako garbi lagatzeu noaño allatzeko gai dan bere ahala. Hori izen laike arrazoi inportatetako bat jendie ez fiyatzeko beakin…\nBaino naiz ta gaurko protagonistie Axun dan, ezin deu aipau gabe utzi bere lagun Mentxu. Biyek geyentan, oso antzeko lekutan ibiltzeie, oso anbiente antzekuek gustatze zaixkobe ta elkar babestebe gerta laiken eozerren aurrien. Mentxu ezta Axun bezelako gogorra ekintza zuzenien, honek bere lurriñekin hurrun mantentzeitu etorri laiken eozein arazo. Kapazidade berezi bat dakela ezango deu arazuek ekiditeko. Sinbiosi hortan bizi diela esango deu Axun ta Mentxu. Dauden lekuen daudela elkarrekin daudenien eroso daude, nahi eran, seguru.\nDaonekoz garbi utzi deu erasuen aurrien babesteko dakeben kapazidadie gure gaurko bi protagonistak, baino kapazidade maila iguala dakebe errespetuz eta konfiantzan beayena gerturatzeanai laguntzie eskeintzeko orduene, hortane eztie txikikeitan ibiltzen.\nEske Axun eta Mentxu, Axun eta Mentxu die… baino… zein die Axun eta Mentxu? Danok ezautze homen diteu Axun eta Mentxu, baino ondik eztakigu zein dien Asune eta Menta.\nHemendik aurrea landare hauena errespetuz gerturatzeanai ze eskeintzeko gai dan azaltzen sayako naiz. Gaur gaurkoz Axuni buruz kontakoizuet dakitena, irakurri detena, probau detena. Mentxu hurrengo bateako utziko deu.\nAsune (Urtica dioica)\nLandare hau helburu desberdiñekin analizau leikeu, baino gaur bi funtziyo emangoixkou.\nElikagai modura nola erabili eta ze aportakoigun.\nMedikamentu modura nola erabili eta ze helburukin.\nHosto zaharrak edo landarie lorau ondoren ondar partikula sortzeitu ta txixe bidiek irritau laike. Kasu hauetan denbora asko euki egosten.\nDanok dakigun bezela asunek azala irrita leike. Gordinik jatie nahi bada beste landare dexentekin nahastu. Bestela egosi eta derrepente jungo zako azala irritatzeko daken gaitasune.\nDiabetes eta hipertentsiyuen kontrako medikamentuek hartzen ai dien pertsonak landare hau gutxi erabiltzen saya berkobe.\nEztebe erabiliber haurdun dauden emankumiek eta ezta titiye emante ai dienake. 12 urtetik beherako umieke eztebe erabiliber.\nBihotzeko arazuek dauzkebenak(kardiopatia) eta giltzurrunek ez baebe lanik iten(insuficiencia renal) ez ibili landare hau medikamentu bezela. Elikatzie nahi izen eskeo neurriz jan.\nSustarrak jatie nahi bada udaberriyen bildutakuek eta sukaldauta.\nHostuek jatie nahi ba, gordiñink, entsaladan beste landare batzukin nahasiyen eta saltsa batekin lagunduta hobeto. Ondo txikiuta mantekilla naiz oliyuekin tostada gaiñien lagungarri bezela erabili laike. Sukaldauta jatie nahi ba, beste eozein landare bezela erabiliko deu. Sopa, menestra, salteauta, tortillan… okurritze zatzuen dana. Zaporie espinakan oso antzekue da, t adibidez pesto bezela oso goxue geatzea.\nPropiedade aldetik ze aportatzeigu landare honek. Landare hau nutriente aldetik oso aberatsa da. Mineralai dagokiyonez esnie baino 4 aldiz kaltziyo geyo dake, burniye berriz rekesoie baino 10 aldiz geyo ta haragi gorriyen doblie ta magansiyue berriz esnie baino 5 aldiz geyo. Mineral kantidade haundiye ta bariaue eukitziez gain hauek xurgatzeko disponibilidade haundiye dake landare honek. Bitamina C berriz, brokoliye baino 3 aldiz geyo dake eta naranjie baino 4 aldiz geyo. Loraldi aurretik bere pisuen(lehorrien) %25-40 proteina artien euki laike. Soja baino geyo.\nLandau berrik eztao, zaitu berrik eztao ta lepo ertetzeu!! Goxue da ta osasunentzat daonik onena!! Zeba ezteu jaten?? Ba bai histori luzie da…\nLandare honek daken gauzaik interesantienak hauek die.\nOdola garbitzeko eta odola birsortzie aktibatzeko daon landaraik interesantiena da.\nKaka itie estimulaukou, beraz gorputze garbitzen laguntzeu.\nMineral eta bitamina aportaziyo handiye. Burniye, Bitamina C eta Maganesiyue inportantienak.\nAipautako 3 puntu hauek oinarri hartuta landare hau arazo hauen aurrien erabili daiteke.\nGorputz barruko tratamentuek:\n1go tratamentu posiblie infusiyue da. 1kutxarilla bete 1/4litro ureko. Ez irakin asune. Gaixotasun larriyenta egunien 2litro eran.\n2. Tratamentue posiblie tinturie da. Hau iteko udaberriko lenengo asunen sustarra hartu, garbiu, txiki-txiki in ta botella baten sartu. Dana 38-40graduko aguardiente batekin tapauta 15 egun eguzkitan eo bero iturri baten onduen euki. Geo asune filtrau eta gorde leku fresko eta illun baten. Hau tanta pare bat infusiyuei nahastuta hartu leike eo konpresa batekin gaizki dakeun lekuen jarri.\nPankreasien arazuek badazkeu infusiyo eran hartuta odolien dakeun azukre kantidadie jetsioku.\nTxixe bidetako gaitz eta inflamaziyuek sendatzeko gai da. Infusiyo eran.\nUdaberriyen iñ oi dien depuraziyotako landare oso aproposa da. 4 aste, egunien 3- 4 infusiyo hartzen pasau. 1go infusiyue goizien gosaldu baino 0.30 minutu lenuo hartu. Hartzeiteun infusiyo danak trago txikiyek iñez eta pixkanaka efekto geyo iteko.\nGibel eta biliseko arazuentzat infu eran.\nBareko(Bazo) edozein gaixotasunentzat infu eran.\nUrdaileko naiz estetako ultzerentzat infu eran.\nBiriketako arazoentzat. Infu eran.\nBurdin faltie dakebenantzat oso landare egokiye da. Lanadare freskue ta bildu berriye ibili hortako. Landarie uretan ez irakin. Infu eran.\nAlergiakin laguntzeu. Infu eran.\nGorputz kanpoko tratamentuek:\nTratamentu posible bat landarie bea igurztie da sendau nahi deun gopurtzeko atalien.\nBeste tratamentu posible bat asun urekin bañuek hartzie da. 200gr asun lehor eo 6-8litroko kuboka bat asun fresko berkoiteu. Prozedurie hau da; gau osuen asune ur hotzetan euki, goizien berotu, belarrak kendu eta bañako gean lekuko urekin nahastu. 20 minutuko bainu bat hartuko deu eta bihotza denbora osuen uretatik kanpoa eon ber du. Bañau ta geo ez gea sekauko, toalla haundi batekin eo bata batekin bilduko gea ta ohien izerdiye botako deu ordubetez.\nTintura da beste tratamentu bat goyen aipau deun bezela.\nTratamentuek oso emaitz onak emateitu ziatikakin. Urtebetien 6 bañu gutxiyenez.\n1 eta 2 tratamentuek ziatika, lunbago ta neuritisentzat baliyo debe.\nIllie galtzen ai danak, eo indartzie nahi dunak, asun hosto freskuekin ta sustarrakin indako infusiyuekin garbiu burue.\nArgi lagatzie nahi det gaixotasuntzat eta trabatzat identifikatzeitugun prozesu oro, gure autoezagutza bultzatze gaituen prozesuek diela. Gure barrueta beitzea behartze gaituela. Landarak orokorrien prozesu hortan lagundu bakarrik ingoigube, margena emanez gure barruko etxeko lanak iteko. Zentzu hortan gure autoezagutzako prozesu hauek talde , lagun eo kolektibo baten babesakin ematiek asko errezteu bidie, azken finie danok dazkeulako elkatrukatzeko esperientzi eta herremintak.\nGoyen aipautako dana bi liburutatik hartue izen da. Elikaduriei dagokiyona ¨usos de 113plantas silevestres de los campos norteños¨ liburu eta fitxatatik atea det eta medikamentu modura nola erabili berriz. ¨Salud de la botica del señor¨ liburutik atea det.\n2018-12-07 at 8:58\nOsasune; Sasiye ta Asune


Autonomoa - Print Peppermint\nDiseinu Bloga / Freelance\nHere at Print Peppermint, gure bezero gehienak diseinatzaile grafikoak edo nolabaiteko sormen autonomoa dira. Marketin agentziei, ohiko inprimategiei eta beste enpresa txiki eta ertainei eskaintzen diegu zerbitzua. Abokatuak, higiezinak, janari zerbitzua eta beste osatzen dute Print Peppermint familia. Baina inork baino gehiago ulertzen dugu zure produktu edo zerbitzua merkaturatzeko helburuarekin kalitatezko, sormenezko eta inprimatutako material esanguratsua sortzearen garrantzia.\nFreelance / Diseinu grafikoa / Ikasleak\n7 Zure arrazoiak bulegoko espazioa markatzeko\nLantokiko markak ez du esan nahi zure bulegoan gestio garrantzitsuak egin eta zure enpresa hankaz gora jarri behar duzunik. Zure gaiaren kolorea aurkitzea eta zure bulegoan zure enpresaren ikuspegia islatzen duten xehetasun batzuk gehitzea komeni den arren, ez da bidaiaren amaiera. Lan-eremuen marka erabiltzeko modu ugari daude ... Irakurri gehiago\nNola idatzi zeregin egokiak zure diseinatzaileek emaitza ezin hobeak lortzeko?\nDiseinu laburra itsasontzi baten mapa bezalakoa da. Hori dela eta, garrantzitsua da dokumentu hau behar bezala marrazten ikastea, zure taldeak bezeroaren aurrean gorritu beharrik izan ez dezan eta amaitutako proiektuaren aldaketak egin ditzan. Jarraian garrantzitsua den guztia aurkituko duzu ... Irakurri gehiago\nEkintzailetza / Freelance / Diseinu grafikoa / Autonomoak\nNola Aurkitu bezero berriak freelancer gisa\nAskotan autonomoa izatea maitasun erromantikotzat jotzen da. Jende askok pentsatzen duenean, munduan zehar bidaiatzen eta leku ederretatik lan egiten imajinatzen dute. Beraien bizitza kontrolpean dutela eta beren bizitzarako eta, zorionez, munduarentzat ere esanguratsua den lana egiten dutela imajinatzen dute. Izan ere, kopurua ... Irakurri gehiago\nEkintzailetza / Freelance / Autonomoak\nIdazleentzako 3 sormen-txartelen ideia\nArlo askotako profesionalek bisita-txartelak erabiltzen dituzte beren sarea handitzeko eta bezero berriekin, etorkizuneko enpresariekin edo negozio-bazkide potentzialekin konektatzeko. Idazleak ez dira salbuespena, batez ere autonomo gisa lan egiten dutenak. Idazle autonomoentzako bisita-txartelak bezero berrien eta konexio baliotsuen iturri bikaina izan daitezke, gerora epe luzera errentagarria izan daiteke ... Irakurri gehiago\nBisita-txartelen ideiak eta inspirazioa / Freelance / Autonomoak\nNegozio-txartelak Marketing / Publizitate gastua al dira?\nErantzukizun ugari negozio jabeen buruko erresistentziaren menpe daude. Zergak aurkeztea da horietako bat, eta nahiko ulermen pixka bat eskatzen du. Zure enpresaren zerga aitorpenak kalkulatzen dituzunean, negozioaren gastu gisa dakitena ondo jakin behar duzu. Barne Diru-sarreren Zerbitzuak ... Irakurri gehiago\nEnpresa / Freelance / Autonomoak\nAdibideekin bulegoz kanpoko mezuen autoreen abantailak\nZure bulegotik egun bat baino gehiago aldendu behar baduzu, bulegotik kanpoko mezuen erantzun automatikoa lagungarria da zure posta elektronikoko konturako. Jendeak berehala erantzun bat jasotzea espero du oporretan gozatzen ari zarenean edo gaixotasun egun batean sendatzen saiatzen zaren bitartean. Bulegoz kanpoko mezuen erantzun automatikoaren helburua ... Irakurri gehiago\nZure lana uztea freelance- Mugimendua egin beharko zenuke?\nAlarma jo da, beste lanegun bat da. Gogoa ez dago hasteko prest, gorputza ere geldoa da esnatzeko. Lanarekin nazkatuta zaude agian zure nagusia, lankide baten edo, ziurrenik, etxera eramateko ordainsariaren jarreraren ondorioz ez da eguneroko lanaren parekoa ... Irakurri gehiago\nUX aholkuak zure zorroa linean bultzatzeko\nZure bezero potentzialentzako milioika zorro eskuragarri dituzula linean, bi faktorek funtzionatzen dute zure zorroa bereizteko: zure zorroaren kalitatea eta UX zure bezeroek arakatzen duten bitartean. Zure zorroa zure lan onenaren biltegia da. Ikusleei zure trebetasun apartak jartzen dizkie eta ezin hobe eman beharko lizkieke ... Irakurri gehiago\nFreelance / Argazkia / UX


kritiken hemeroteka » Alua mundua!\n« Ezkutukoa argira | Zu bezain ahul »\nAlua mundua! Aritz Galarraga / Gara, 2007-10-20\nBerandu gabiltza, egia da, baina bada berandu nahiago duenik sekula baino. Hilabete askotxo behar izan ditugu Iturrino Handia liburuak hartzen dituen 121 orrialdeak irakurtzeko, gehiegi. Barkamenik ez dugu, baina literaturarekiko zorrak ere zor direnez, hemen doaz Hasier Etxeberriaren azken literatur lanaren harira esan beharrekoak diren kontu gutxi batzuk.\nHasteko, eta izenburuak argi uzten duen gisan, Iturrino Handia-ren aipamena egin behar. Orson Welles-ek esan ohi zuenez, inoizko magorik handienetakoa zen The Great Iturrino, pertsona bat hiru zatitan egiten duen kaxaren asmatzailea: “burua alde batera, oinak bestera eta enborra hirugarrenera”. Cosme Iturrino da, fikziozko Cosme Iturrino, liburu honetako protagonista nagusia, zalantzarik gabe izarra, proiektore guztiak beretzat dituen pertsonaia. Bere hitzak jasotzen dituen kazetari-elkarrizketatzaile mutua, solaskide hitzik gabea, Etxeberria bera litzateke (“telebistako hamalautxo”, “zenbat dituzu gaurgero? berrogeita hamar aurki?”). Eta kalakaren erdian, Josetxo Plasma, John Huston, Anne eta Belle gorputz bakarreko bi emakumeak, Oja Kodar, Don Valentin apaiza edota Orson Welles bera, hondo-irudi bakarraren pieza ugariak. Fikziozkoak nahiz errealitatean existitu direnak. Baina nagusitasun ia erabatekoa Iturrinoren gorabeherek dute, bizitza oso eta bizi baten herrenek.\nLiburuari egin zaizkion kritiken artean irakurri dut Iturrinoren joan-etorriak sinesteko lanak izan dituztela batzuek, orriotan kontatu direnak errealitatetik oso urrun geratzen omen direla. Eta, arrazoirik ez zaie falta iritzi horiei, baina esango nuke lan literario baten egiantzekotasuna ez dela errealitatearekin duen aldearekin edo gertutasunarekin neurtzen, barne egitura koherentearen arabera baizik. Literatura fantastikoa bestela, ez ote da sinesgarri? Zentzu horretan, Etxeberriak Iturrino pertsonaia nagusia ongi baino hobeki egituratu duela iruditzen zait, baita bigarren mailako pertsonaiak ere (Plasma tabernaria, urrun joan gabe). Gainera, oroitzapenak berritzean (are adineko jendeak), ez ote ditugu gauzak hanpatzen, gauzak asmatzen, izan zirenak baino potoloago egiten? Alde horretatik, behintzat, kontakizunarekin bat datoz bete-betean Cosme Iturrino John Hustonekin arrantza egiten imajinatzea, bai eta Oja Kodarren gidaritzapean egindako ustezko giza haragi jana ere.\nLiteraturak periferia maite duenetik Cosme Iturrino eta antzeko pertsonaiak ugaritu egin dira, baita postmoderno izatera jolasten den gurea bezalako literatura batean. Iturrino Handia-k gertu du adinekoaren bakarrizketa, hasierako orri kaotikoetan batez ere. Eta Iturrinori arrazoia ematea besterik ez zaigu geratzen, zera esaten duenean: “zer kontatzen didazun baino, nola kontatzen didazun da garrantzizkoagoa”. Horrexegatik, kontaketa linealik gabe, etengabeko atzera-aurrerakoekin, istorio baten hari solteak josi beharko ditugu, agure baten hitz-aspertua jarraitzen ariko bagina bezala.\nLiburuan zehar Iturrino zaharrak errepikatzen duen esapiderik bada, hori “alua mundua” genuke, behin eta berriro erabiltzen duen esaera. Eta arrazoi du beste behin, alua baita mundu hau, benetan zakila, Iturrino bera, jende garrantzitsu askoarekin bekoz beko ibilitakoa, clochard, homeless, eskale itxurako agurea baita orain. Bizitzaren ankerkeria agerian utzi baitigu Etxeberriaren liburu honek. Eta hala ere, magiaz beterikoa da, pertsonaia maitagarri eta karismadun hauxe aurkezten diguna, irakurleak, zalantzarik gabe, gozatuko duena.


Hego haizea | El Correo\nSantiago Abascal, prentsaurreko batean. / EFE\nJOSEBA ARRUTI Domingo, 9 diciembre 2018, 23:38\nGlobalizazioak eta horrekin batera sortutako tresnek bestelako abiaduran daramatzate prozesu politiko, sozial eta ekonomikoak. Berehalakotasuna oso lotuta dago emozionaltasunarekin, bat-batekoarekin, arazo konplexuei irtenbide errazak bilatzen saiatzearekin. Munduko punta batean jazotakoak une berean eragiten die bestean daudenei. Nortasun galeraren osteko ezinegona edo deslokalizazioen ondorioz lana galtzeak eragindako frustrazioa kutsakorrak dira herrialde aberatsetan, eta itxura ezberdineko antipolitika bizitu dute. Gero eta ugari zein bozkatuagoak dira ustezko salbatzaileak, malenkoniaz gogoratzen den iraganera itzultzea ahalbidetuko omen dutenak. Arrazoiaren ordez deskarga emozionalak dira gero eta jaun eta jabeago politikan, nahiz eta historiak irakatsia digun zer sortzen den horretatik.\nAndaluziako hauteskundeak abisua besterik ez dira izan horri dagokionez. Europako zenbait herrialdetan edo-ta Estatu Batuetan guztiz egonkortutakoak diren fenomenoak gerturatzen ari direla adierazten duen ohartarazpena. Ez horrenbeste PSOEren porrotagatik, ez baita harritzekoa ia lau hamarkada eta gero alderdi batek boterea galtzea. Ezohikoa orain artekoa zen, egia esan. Aldaketa gauzatzeko modua da asaldagarriena. PPk eta Ciudadanosek Vox gehitu beharko dute euren batuketara gehiengoa osatzeko eta, dagoeneko, bien inguruko bozgorailu guztiak neke gabe ari dira eskuin muturra zuritzen.\nBerdin zaio zeintzuk diren Abascal eta enparauen bazkideak nazioartean, bost axola eskubide zibiletan atzera egin nahi duten, ez du inporta Konstituzioaren oinarrizko zenbait printzipioren aurkakoak diren edo Europaz zer dioten. Pragmatismorik gordinena jokabidetzat hartuta, boterea nahi dute Andaluzian PPk eta Ciudadanosek, nahiz eta horretarako oso eskuinekoa eta oso muturrekoa den alderdi batekin lotu behar. Urrats hori egiteak Voxi errespetagarritasun politikoa oparitzea dakar ezinbestean, pareko gisa hartzea, eta epe ertain eta luzeko horren ondorioak ikusteke daude.\nEuren eszenografia oso ondo zaintzen dute Abascalen jarraitzaileek. Espainiako banderak nonahi, baina konstituzionalak. Frankismoa diktaduratzat jo ez arren —hala esan berri du alderdiko ordezkarietako batek— ez dute nostalgiko modura agertu nahi, ez dute hori ekinbide politikoaren oinarri bihurtu gura. Badakitelako bide horrek ez daramala inora, zama besterik ez dela. Ondorioz, helburuak betikoak diren arren —aberriaren goraipamen puztua, garai bateko erabateko zentralismoa, ezberdinaren eta gutxiengoen aurkako jardun zapaltzailea edo-ta tradizioen eta erlijioaren aldarrikapen bereizgarria, besteak beste—, hain modan dagoen eskuin muturreko populismoari atxikita datoz orain.\nBi dira hazteko lantzen ari diren gai nagusiak: Kataluniako egoera eta inmigrazioaren ondorioak. Leheneko prozesu independentistak halako erreakzio bat eragin du nazionalismo espainiarrean, eta horren zatirik sutsuena Voxera sakatu du. Hangoa elkarrizketa baliatuta bideratu behar da albait arinen, norbere mugak eta bestearenak aintzat hartuta, eta ez da egungoa baino agertoki hoberik egongo horretarako. Eragile guztiek argi izan behar lukete. Batik bat Kataluniaren naziotasuna onartzen dutenek. Ez dago gehiengo nahikorik independentzia prozesu baterako, eta hori zenbat eta lehenago onartu orduan eta mugatuagoak izango dira maila guztietako kalteak. Zentsura mozioaren aldeko blokeari eragile izatea dagokio, alternatiba zein den aintzat hartuta. Andaluziako bozetako emaitzek Pedro Sánchez beldurtuko zuten, ziurrenik, baina oraindik ez da berandu. Katalunian aurrez aurrekoaren estrategiaren aldekoek frustrazioa baino ez dutelako eskaintzeko, eta horri alternatiba egingarri eta ausarten bat eman behar zaiolako negoziaziotik.\nInmigrazioarena da Voxen gisakoek zabaltzen duten mezuaren beste ardatzetakoa. Giza-zorigaitz itzela dago lekuz aldatze horien atzean, sarraskietatik edo pobreziatik ihes egin eta bizimodu hobea izan nahi hutsa. Ezin besterik eskatu edozein pertsonari. Baina azkenaldion gehitzen ari dira kanpotik datozenen aurkako ahotsak, askotan isilpe antzekoak edo talde mugatuetakoak diren arren. Kontrolik gabeko fenomenoa ikusten dute hainbatek hor eta beldur dira. Pobreen arteko lehia da, neurriren batean. Laguntzak edo onura sozialak besteen esku galtzeko edo horiek gutxitzeko kezka, batez ere.\nEz da ezer berria. Frantzian Alderdi Komunistarenak izandako bozetako asko Fronte Nazionalera joan ziren halako batean, bultzada ideologikoa barik biziraupenekoa-edo nagusituta. Eliteek sortzen dituzte eskuin mutur populistako alderdiak, baina langile asko eta asko dira horiek elikatzen dituztenak. Badira, jakina, berez xenofoboak direnak, tradizioa eta bizimolde jakin bat arriskuan ikusten dutenak edo segurtasun arazoei heltzen dietenak, baina ez gaude aurreko mendeko fenomeno totalitario klasikoen aurrean, baldintza sozialak oso bestelakoak direnez gero. Sistemako alderdiek ez dute asmatu horiei aurre egiten, inmigrazioa ordenatzen, jatorrizko herrialdeetan onerako eragiten, kontakizun trinko bat osatzen. Eta zirrikitu horietatik sartzen dira Voxen antzekoak; edo besterik gabe kalean, edozein jatorri ideologikokoak izanagatik, haserre edo suminduta daudenak.\nPolitikak arazoak bideratu eta konpontzeko tresna izaten jarraitu behar du, egungoei erantzutekoa. Gehiago entzun behar zaie herritar xeheei, horien kezkak eta ezinegonak sasoiz antzeman eta aintzat hartzeko. Zenbait arlotako utzikeria, urruntasuna eta ekimen eza daudelako muturrekoen goraldietan. Ez da nahikoa fenomeno bat adjetibatu eta egonean geratzea. Eraginkortasuna da sasoion herritarrek gehien eskertzen dutena, euren eguneroko bizimoduan pairatzen dituztenei aurre egitekoa. Eta horrek behar du alderdi politiko demokratikoen lehentasuna, sentibera izatea, kaletar apalekin ahalik eta gehien nahastea. Langile askok euren etorkizuna eskuin muturraren esku uztea hainbat hutsuneren adierazle delako, eragile politiko ugariren autokonplazentziarena, elitismoarena, arazoak detektatzeko gaitasuna galtzearena. Besoak garbaltzeko sasoia da, printzipio demokratikoak aldarrikatzekoa, despotismo ilustratuari errotik uko egitekoa. Demokraziaren biziraupena da inoiz jokoan egon litekeena. Eta elkartasunarena. Eta gizatasunarena.\nSantiago Abascal, Euskera\nBaietz! Gabonetan «bero-beroan ez erostea» eskatu du Kontsumobidek


Hitz egin gutxiago laguntzaz eta gehiago lankidetzaz | Cursos de Verano UPV/EHU\nHitz egin gutxiago laguntzaz eta gehiago lankidetzaz\n«Milurtekoko Garapen Helburuek beren izaera aldatu bazuten irailaren 11n segurtasunaren aldetik izandako ondorioengatik, 2030 Agendak pandemiarekin izango du saio erabakigarria, ikusten ari garen bezala, ahulenei gehiago eragiten baitie».\nHala zioen José Ángel Sotillok, Universidad Complutenseko Zuzenbide eta Lankidetzako Unibertsitate Institutuko zuzendariak, «La agenda 2030 y su reflejo en las políticas de cooperación descentralizada. El caso Gipuzkoa Coopera de la Diputación Foral de Gipuzkoa» izeneko UPV/EHUko Uda Ikastaroan.\nAgenda 2030 2015ean sortu zen, Nazio Batuen Batzar Nagusiaren ebazpen baten bidez. Printzipio gidari batzuk, 17 helburu eta 169 xede ditu. Eraldatzen ari den mundu batera zuzentzen dira. José Ángel Sotillok demokratikoagotzat jotzen du, iparraldea hegoalderako eskema zaharra alde batera uzten duelako; ez da hain etnozentrikoa.\nGuztiok gara garapen bidean dauden herrialdeak, egoera desberdinak dituztenak. «Herrialde bakoitzak erronka espezifikoak ditu garapen iraunkorraren bila, baina arreta berezia merezi dute herrialde ahulenek eta, bereziki, Afrikako herrialdeek, gutxien aurreratutako herrialdeek, itsasertzik gabeko garapen-bidean dauden herrialdeek eta garatzen ari diren uharte-estatu txikiek, gatazka-egoeran dauden eta gatazka baten ondoren dauden herrialdeek bezala».\nHerrialde bakoitza bere garapenaren erantzule nagusia dela aitortzen du agendak. Ekonomikoki eta sozialki, pertsonak ditu ardatz, eta hirugarren belaunaldiko giza eskubide deiturikoen parte da, hau da, inor atzean ez geratzea. Garapenerako eskubideak berekin dakartza eskubide ekonomikoak, sozialak eta ingurumenekoak ere bai; izaera unibertsala du eta bost puntutan oinarritzen da: Bakea, Oparotasuna, Pertsonak, Planeta eta Partenalgoa (aliantzak).\n2030 Agendak pobreziaren aurkako borroka gainditzen du, desberdintasunari aurre egiteko. Kasu batzuetan pobreziak hobera egin du, baina desberdintasunak gora. Nahiago du laguntzari buruz gutxiago eta lankidetzari buruz gehiago hitz egin.\n193 estatuk sinatu zuten, baina eskualdeetako eta tokiko agintarien ikuspegi multieragile argia du, herritarren protagonismo argiarekin. Herritarrek erakundeei beharrezko eraldaketak eskatu behar dizkiete, baina aplikatu egin behar dira, eta eraldaketa horren eragile gisa jardun behar dute beren bizimoduarekin.\nEspainia 21. postuan dago 162 herrialderen artean. Garapen Global Jasangarriaren indizearen datuen arabera, 17 helburuetatik 5etan beteko ditu konpromisoak: osasuna eta ongizatea, genero-berdintasuna, ur garbia eta saneamendua, energia eskuragarria eta ez-kutsagarria eta klimaren aldeko ekintza. Herrialde bakar batek ere ez ditu 17 GJHak lortu oraindik, eta herrialde bakar bat ere ez dago horiek lortzeko bidean 2030ean.\nBeste behin ere gogoratuz denok garatze bidean dauden herrialdeak garela, José Ángel Sotillok Philip Alston NBEko kontalari berezia ekarri zuen gogora, Espainia bisitatu ondoren egindako muturreko pobreziari buruzko txostenean: «Herrialde aberatsa izanik, Espainia pobrezia orokorrean bizi da».


Oier Araolaza: "Zizurkilen baratzetan kalabazak hartu, hustu, kandelak jarri eta jendea beldurtzen ibiltzen zen gure aita lagunekin" - - Tolosaldeko ataria\nOier Araolaza: "Zizurkilen baratzetan kalabazak hartu, hustu, kandelak jarri eta jendea beldurtzen ibiltzen zen gure aita lagunekin"\nJosu Ozaita 2015-10-30 13:34\nOier Araolaza (Elgoibar, 1972). Kazetari, antropologo eta blogaria. Eta hiru osagai hauek nahastuta, jarri du Halloween edo Arimen Gauaren gaia gure kulturaren mahai gainean. Artikulu interesgarri batzuk idatziak ditu eta bera elkarrizketatzea gaian barneratzeko bidea izan da.\nZer da 'Halloween' edo zer esan nahi du? Euskal Herrian zein izen hartzen zuen egunak?\nHalloween laburdura bat da, All Hallows Evening, alegia, Arima Guztien Gaua esan nahi du. Euskaraz ere berdin izendatu izan da festa hori: Arimen Gaua.\nUrriaren 31n ospatzen al zen?\nHalloween azaroaren 2an, Domu Santu Egunaren biharamunean, alegia Arimen Egunean ospatu ohi da, baina Arimen Gaua, Euskal Herrian, Domu Santu Egunaren inguruko edozein gauetan ospatzen zen.\nZergaitik uste dugu irlandar jai bat dela, Ameriketako Estatu Batuetara eraman zutena?\nEuropatik hainbat herrialdetik joan ziren Ameriketara, eta horietako askok ospatzen zuten joan aurretik eta ospatzen jarraitu zuten Ameriketan ere bai. Etorkin irlandarrak komunitate handi eta batua osatzen zuten, eta haien artean ohikoa izan zen Halloween ospatzen jarraitzea.\nNola ospatzen zen lehen Europan?\nEtxez etxe eskean ateratzen diren ume eta gazte taldeen ohitura oso zabaldua zegoen. Gaur egun ere, neguko festa gehienetan ageri da hori, hasi sanmartinetatik hasi eta Inauterietara, Olentzero eta Santa Ageda tarteko. Bestalde, Arimen Gauean arbiak eta kalabazak hustu eta kandelak jarrita bide bazterretan jendea beldurtzen ibiltzea ohiko kontua zen hainbat herritan.\nZein funtzio zuen?\nEske errondek (oilasko biltzeak, arrautza eskeak...) adibidez, komunitatea elkar ezagutu eta batzeko bidea ematen dute. Kalabaza hustuekin jendea beldurtzen ibiltzean, heriotzaren inguruko sinbologiak ere izango dira ziur aski, baina horretan aritzen ziren gaztetxoek nahikoa izango zuten ongi pasatzearekin, ingurukoak beldurtzearen truke izanda ere...\nNolatan hasi zinen 'Halloween'-en inguruan arakatzen eta hausnartzen?\nNik festa hau bakarrik telebista eta zinematik ezagutzen nuen hemen, eta halako batean, konturatzen hasi nintzen dendetan hasita zeudela mozorroak eta plastikozko kalabazak saltzen. Euskaldunok gure tradizioekin dugun jokabidea agerian uzten zuela pentsatu nuen. Gure aiton-amonek ospatzen zuten. Hori baztertu eta ahaztu dugu. Orain AEBtik etorritako festa berritzat jo dugunez, hala denok Halloween ospatzera! Gero esango dugu gure tradizioak ezagutu eta mantentzen ditugula, baina justu kontrakoa da!\nKontatu zure aitaren bizipena, Zizurkilen haurtzaroan bizi zuena…\nGure aita hamaika urte bete arte bizi izan zen Zizurkilen, eta berak gogoratzen du mutil koskorretan ibiltzen zirela baratzetan kalabazak hartu, hustu, kandelak jarri eta jendea beldurtzen.\nNola bizi zuen zure aitak? Gustuko al zuen? Eta gaurko 'Halloween' festari buruz zer dio?\nNik uste dut gaztetxoen barrabaskeriatzat jotzen zela garai batean, eta ez zaiola inoiz garrantzia handirik eman izan. Ziur aski horregatik ez da askorik ikertu izan. Gaur egun ere ez dakigu askorik 10-14 urte bitarteko gaztetxoek egiten dituzten jolas eta bihurrikeria buruz. Beraiek dakizkite, eta gainontzekook ez ditugu ezagutzen.\nDuela urte gutxi jaso zenuen ospakizunaren kontakizuna. Zergatik egon da etendura hori? Zein da zure hipotesia?\nHorrelako kontakizun bat batzeko bi gauza behar dira. Norbaitek kontatu nahi izatea eta beste norbait entzuteko prest egotea. Uste dut, kontatu behar zuenak ez zuela motiborik aurkitzen kontatzeko, galdutako, ahaztutako zerbait zelako. Eta entzun behar zuenak ere ez zeukala nagusien gaztetako festa txoroei buruz entzuten geratzeko astirik.\nZure blogean irakurri daitekeenaren arabera gaiak interes handia piztu du. Nola bizi izan duzu?\nBai, azken batean urte gutxitan sumatu dugu indar izugarriz sartu dela Halloween amerikarra Euskal Herrian. Horren aurrean haserretu egin da jende asko, festa hori ez delakoan hemengoa eta kolonialismo kulturalari beste behin men egiten diogula ikusita aztoratu da jendartea. Nik interes handiz eta kontraesanez beteta bizi dut. Interesgarria da aukera izan dudalako sumatu nuen olatua iristen ikusteko, uholdea izan baita. Kontraesana, noizbait gurea ere izan zen festa izanik, guk ez dugulako mantendu, eta orain, merkataritza industriaren nahietara zein otzan makurtzen garen ikusteak pena handia ematen didalako.\nEuskal Herriko zein tokitan ospatzen zen?\nIparraldeko testigantzarik ez zait agertu, baina hegoaldean probintzia guztietan ageri dira.\nZein zen bere forma?\nEtxez etxeko eske errondak, Domu Santu Egunean egiten zirenak, gaur egun arte iraun dute zenbait tokitan. Ume-gaztetxo talde bat, baserriz baserriko bidean jartzen da, eta etxe bakoitzaren aurrean esaldi errimatu edo berezi bat erabiliz gaztainak, txanpon batzuk edo zerbait eskatzen dute. Bestalde, gauetan, toki ilunetan jendea beldurtzen saiatzen dira gazteak, arbi eta kalabaza hustuetan kandelak jarrita, edo zuzenean maindire eta trapu zaharrez beren buruak mozorrotuta.\n1887an Toribio Etxeberria eibartarrak dio, tabernan mozkortu arte jan-edanean ibiltzen zirela, eta baserrietara gaztain janean ibili… Zer diozu honen inguruan?\nGaztainerre festarekin lotzen da hau guztia, eta Gaztainerre festa oso ezaguna eta zabaldua izan da Eibar, Soraluze eta Elgoibar inguru hauetan. Hain zuzen Domu Santu Egunetik bi astelehenetara izaten da Eibarren Gaztainerre, eta lotura agerikoa da.\nGaur egun nola ospatzen da?\nAfariak egiten dira etxe eta elkarteetan, eta afari horietan gaztainak eta barraskiloak izaten dira jatordu nagusiak.\nHaur eta gaztetxo askok ezagutzen dute festa hau, eta ospatu nahi dutela dirudi, baina, helduek eta kulturak mugak jartzen dizkiete. Zer esango zenuke honen inguruan?\nNahiko bagenu ere, ez dakit gai izango ginatekeen olatu erraldoi honi aurre egiteko. Nik proposatzen dudana gutxienez gurera ekartzea da, ez dezagun irentsi saldu nahi diguten guztia. Batetik, gure gazteei eskaini diezaizkiogun truco o trato horren ordezko euskaldun eta jatorrak. Adibidez, nik nire seme-alabei proposatu diet eskean ibiltzeko erabili dezatela euskarazko hau, hain zuzen ere Beasoiain-Egillorren erabiltzen zena, eta Bidadorrek jaso zuena: «Xanduli, manduli, kikirriki..... eman goxokiak guri!». Bestetik, mozorroak erosi beharrean, etxeko trapu zaharrak erabili ditzatela.\nElgetan eta Mutrikun modu antolatuan burutzen dute? Nola? Zein helburu bilatzen dute antolatzaileek, zure ustez? Zein balore ditu erritu honek?\nMutrikun 20 urtetik gora dira Gau Beltza ospatzen dutela, Halloween-en erauntsia hasi aurretik ospatzen zuten, bertako ohiturari bultzada eman nahirik. Oso interesgarria iruditzen zait esperientzia hori.\nZizurkil, Elduain… eta Tolosaldeko beste herri batzuetan ospatzen zen. Zure ustez, gaur egun bultzatu beharko litzateke?\nEz dakit. Nire kezka da, bultzatu gabe etorriko dela, aurten ez bada datorren urtean. Beraz, guraso, irakasle eta hezitzaileak prest egon beharko genuke, badatorrela sumatzen dugun unean ekarpena egin ahal izateko.\nEuskal Herrian geroz eta presentzia handiago du. Txertatuko al da festa hau?\nBai, nik uste dut baietz. Mozorrotzea oso dibertigarria da gaztetxoentzat. Asko gustatzen zaien jolasa da, eta Inauteriez gain beste egun batean mozorrotzea erakargarria da. Bestalde, merkataritza industriak garbi ikusi du mundu mailan urriko kanpaina Halloween-ek bultzatzen duela, eta hori urtero etorriko zaigu, nahi eta nahi ez.\nZein balore eta ideia zabaltzen ditu gaur egun 'Halloween'-ek?\nBa ospatzen duenaren arabera izango da, baina adibidez, ikuspegi marxista batetik, kapitalismoak gure festa egutegia ere ederki kontrolatzen duela erakusten digu. Plastikozko Halloween-ek zabaltzen duen balore nagusia da ongi pasatzeko erosi egin behar dela...\nSantu Guztien Eguna, zerbait serio, elegante eta oroitzape nekin lotua bizi izan nuen. Oso ezberdina da 'Halloween'-ekin alderatuta, ezta? Zergatik?\nBeno, nik esango nuke hain zuzen ere hor dagoela jokoa, kontrapuntuan. Gaztetxoek heriotza urrun ikusten dute, beraz, haientzat jolasa da. Adinean aurrera joan ahala heriotza gero eta presenteago dago denon bizitzan, eta horren inguruan barre egiteko gogo gutxiago izaten da.\nSantu Guztien Eguna ez al da indarra galtzen ari? Zer diozu honen inguruan?\nKristautasunaren jaitsierarekin lotzen dut hori. Santu Guztien Eguna, igandetako mezak, Aste Santua eta oro har erritual erlijioso gehienak ari dira indarra galtzen, pixkanaka pixkana.\nErritu askori atxikimendua kentzen ari gara, batik bat kristau errituak baztertuz. Zein iritzi duzu honen inguruan?\nGizartea sekularizatzen ari da eta gero eta gehiago dira kutsu erlijiosoa duten errituak ospatu nahi ez dituztenak. Horrek kontraesanetan erortzera garamatza, izan ere, kristautasunaren eraginak eta zantzuak gure kulturaren alor guztietan ditugu.\nErrituak behar al dira? Zein funtzio dute?\nGizakiak etengabe bilatu eta sortzen ditu behintzat. Esango nuke gaur egun askorentzat futbolera joatea erritu bihurtu dela, eta beste askok ere erritu ez kristauak dituztela beraien bizimodua olioztatzen laguntzen dutenak.\nErriturik gabeko gizarterik posible al da?\nEz dakit, nik ez dut ezagutzen. Eta posible balitz ere, aspergarriagoa litzateke, ezta?\nZer egingo duzu urriaren 31ko gauean?\nKaleko giroa ikustea gustatzen zait. Zenbat gaztetxo dabilen mozorrotuta ikusi, zein formula erabiltzen duten eskerako, jendeak nola erantzuten duen... Urtean behin gertatzen da, eta begiak eta belarriak erne izan beharra dago!


PINUDIN IRISGARRITASUN GEHIAGO OINEZKOENTZAT : Zazpi aldizkaria\nEspaloiak beheratzeko eta zebra-bide berriak sortzeko kanpaina da; 50.000 euro ingurukoa da inbertsioa\nObra arloak jakinarazi du bukatu direla arkitektura-oztopoak kentzeko kanpaina berriko lanak. Oinezkoen pasabideak hobetzeko jarduketak dira, haiek egokituz eta pasabide berriak sortuz. Oraingoan, Pinudi eta Bera kaleetan jardun da.\nCristina Laborda ordezkariak nabarmendu duenez, “bereiz, baliteke horrelako kanpainek oso ikusgarriak ez ematea, baina, guztira, herritar askoren eguneroko bizitza hobetzen duten oso inbertsio handiez ari gara.Espaloiak eta oinezkoentzako pasabideak beheratzen jarraitzen dugu, ibilerraztasun planari jarraikiz, baita herritarren eskariak jasotzen ere. Oinezko joan-etorriak sustatu nahi ditugu, eta arazoak saihestu, mugitzeko gaitasun urriagoa duteak gogoan batez ere”.\nHorrela, 47.795 euroko aurrekontuarekin, Pinudi auzoan, zehazki, Pinudi eta Bera kaleetan espaloiak beheratu dira, eta oinezkoentzako pasabide berriren bat ere egin da, dauden pasabideen artean dauden tarteak murrizte aldera. Construcciones Lefesa SL enpresak egin ditu lan horiek guztiak.


Frankismoko krimenak epaitzeko bidea ireki nahi dute PSOEk eta Unidas Podemosek | Politika | Berria\nFrankismoko krimenak epaitzeko bidea ireki nahi dute PSOEk eta Unidas Podemosek\nAmnistia Legea «nazioarteko legediaren arabera» interpretatzeko aukera jaso dute zuzenketa batean. 1977ko araua indargabetzea baztertu du Podemosek, «indar demokratikoen lorpena» dela iritzita.\nEzkabatik ihes egindako hiru presoren gorpuzkiak deshobiratzea, orain hiru urte, Urdaitze (Nafarroa). Iñigo Uriz/FOKU Tamaina handiagoan ikusi\nIkusteko dago zer ibilbide izango den, baina iragarpenak berak harrabotsa sortu du: Espainiako Gobernua osatzen duten bi alderdi politikoek, PSOEk eta Unidas Podemosek, Memoria Demokratikorako Espainiako Legearen 30 zuzenketa adostu dituzte, 1977ko Amnistia Legea gaindituko luketenak. Horren arabera, frankismo garaian egindako gizadiaren aurkako krimenak eta torturak ez leudeke 1977ko arauak babestuta. Lege horixe izan da oztopo nagusia frankismoko krimenek bidea egin dezaten auzibidean, eta frankismoaren biktimek nazioartean bilatu behar izan dute Espainiako legediak ukatzen dien abaroa; Maria Servini Argentinako epaileak abiatutako ikerketetan, nagusiki.\nZuzenketak aurkeztu dituzte Espainiako Kongresuan, horretarako epea amaitzear. Gobernua osatzen duten alderdien beste asmoetako bat da, legearen bidez, frankismoaren biktimen errolda zabaltzea, epea ez dadin 1978an bukatu 1982an baizik. Hala eskatua zuten elkarte memorialista ugarik.\n«Espainiako Estatuko lege guztiak, 46/1977 Amnistia Legea barne, interpretatu eta aplikatuko dira nazioarteko zuzenbidearen arabera, eta, zehazki, zuzenbide humanitarioaren arabera, zeinaren arabera gerra krimenak, gizadiaren aurkakoak, genozidioak eta torturak ez diren preskribatzen eta ezin diren amnistiatu», dio zuzenketak.\nNeurriok jasoko lituzkeen legeak, ordea, bide luzea du aurretik, eta ez erraza, espero litekeenez. 1977ko Amnistia Legea jo izan da Espainiako trantsizioaren zutabeetako gisa, eta hala aitortu dute Enrique Santiago PCE Espainiako Alderdi Komunistako idazkari nagusi eta Espainiako 2030 Agendako estatu idazkariak: ziurtatu du arau berriak ez duela 1977koa indargabetuko, eta hura «indar demokratikoen lorpena» izan zela, ahalbidetu zuelako diktadura garaian jazarritako herritar asko aske geratzea. Beraz, Santiagoren hitzetan, helburua da 1977ko legea «berriro interpretatzea».\nEdonola, gaineratu du lege berriaren eragina ez dela «oso nabarmena» izango, auzipetu litezkeenetako asko jada hilda daudelako. Haatik, biktimek «egia judiziala» eskura dezaten balio izango du, Santiagoren esanetan, eta horrek «erreparazioan lagunduko» die. Gobernuko alderdien babesa ziurtatuta, koalizioak beste babes politiko batzuk bilatu beharko ditu orain legegaiak aurrera egin dezan. ERCrekin eta EAJrekin hasiko dira hizketan, legegaiak aurrera egin dezan.\nERCk eskatua zuen 1977ko legea indargabetzeko, baina hori ez dela «zentzuzkoa» uste du Unidas Podemosek. ERCrentzat, ordea, aldaketak ez dira nahikoa, baina prest agertu dira tramitazioan zehar negoziatzeko. Horren ordez, arauen interpretazioan eragin nahi du gobernuak, 1977ko testua erabili ez dadin frankismo garaiko krimenak ez ikertzeko tresna gisa. Espainiako auzitegiek sarri egin diote erreferentzia trantsizio garaiko lege horri frankismoaren biktimen salaketak artxibatzeko.\nBeste neurri batzuk ere jaso dituzte. Adibidez, frankismoari lotutako pertsonen erretratu edo adierazpide artistikorik ezingo da erakutsi publiko orokorrak sarbidea duen lekuetan.


Aberri Eguna 2020 - Tablón de anuncios - Zestoa\nZestoako Udalaren adierazpena\nIgandean ospatuko dugun aurtengo Aberri Eguna egoera oso berezian datorkigu, konfinamendu betean aurkitzen gara euskal herritarrak eta mundu zabalean bezala Euskal Herrian zehar gaitzaren arrastorik gordinenak nozitzeko parada izan dugu. Mundu mailako krisi humanitario honek, aurrerantzean gure bizimodu eta ohituretan eragingo dituen aldaketak gizarte hobeago bat eraikitzeko baliatu behar ditugu.\nAma lurraren jasangarritasuna eta gizaki orok bizitza duin bat izatea lehentasuna izan behar du. Euskal Herria munduak zazpi lurralde hauetan hartzen duen izena da eta inoiz baino beharrezkoagoa Euskal Herriaren aitortza defendatzen dugunon aldetik, oraindik aitortu gabeko herri txiki honek munduan hartu beharreko lekua zein izan behar den hausnartzea.\nOinarrizko eskubideen bermea, pertsonen arteko berdintasuna eta elkarrenganako errespetua sustatzen dituen komunitatea da nazio eraikuntzaren oinarria eta balore hauek sustatzen dituen komunitatea aldarrikatu nahi dugu 2020ko Aberri Egun berezi honetan.\nErabakiak jendearengandik zenbat eta hurbilago hartuak izan, egoera zailei aurre egiteko, orduan eta eraginkorragoak izan ohi dira. Zer izan behar garen erabaki nahi dugun bezala, bizitzen ari garen krisi honetatik nola atera eta utziko dituen ondorio lazgarriei erantzuteko ahalmen politikoa ere aldarrikatzen dugu.\nElkarlanerako garaia da, batera, auzolanean aritzeko garaia. Pasarte ilun hau atzean utzi eta gure herriarentzat eta herritarrentzat, etorkizun hobe bat xede, lanean hasteko prestutasun osoa adierazi nahi dugu.\nHorregatik, Zestoako Udalak:\nDoluminik sentikorrenak helarazten dizkie gertukoren baten galera izan duten herritarrei.\nEskerrik beroenak adierazi nahi dizkie osasun eta zaintza arloko langileei zein egoera honetan beren onena ematen ari diren herritar guztiei.\nAberri Egunean ikurriña masta erdian jarriko du udaletxeko balkoian.\nEta dei egiten die herritarrei:\nEguerdiko 12:30ean minutu bateko isiluneaz dolua parteka dezaten krisi honetan beren hurbilekoak galdu dituzten eta nahi bezala agurtu ezin izan diren ehunka familiekin.\nIkurriñak jarri ditzaten etxeetako balkoietan.\nEuskal eragileek Aberri Egunerako deitutako ekimenetan parte hartzera.\nZestoan, 2020ko apirilaren 10ean, Mikel Arregi Urrutia, alkateak


Usurbilgo Lanbide eskolak bere eskaintzaren berri emango du - Noticias de Gipuzkoa\nUsurbilgo Lanbide eskolak bere eskaintzaren berri emango du\nUsurbilgo Lanbide eskolako erdi mailako zikloko ikasle bat. Argazkia: N.G.\nUsurbilgo Lanbide eskolako erdi mailako zikloko ikasle bat.\nusurbil - Usurbilgo Lanbide eskolak berrikuntza moduan bi programa jarri ditu aurten martxan: Enpresan prestakuntza izeneko programa, esate baterako, Heziketa Zikloko lehenengo kurtsoko ikasleei dago zuzenduta eta horren bitartez hiru arratsaldez enpresetan egoteko aukera dute, etorkizunean bere lanbide izango denaren dinamika ezagutzeko aukera izanik.\nBestetik, bigarren kurtsoa bukatu dutenei, otsailean titulua eskuratu bitartean, praktikaldia egin duten enpresa berean egonaldia hiru hilabetez (abendua-otsaila bitartean) luzatzeko aukera eskaintzen zaie Egonaldia enpresan izeneko bekaren bitartez. Horri esker, praktikaldia luzatu eta titulua eskuratu bitartean lan-trebakuntza hobetzeko modua dute ikasleek.\nUsurbilgo Lanbide eskolako programak hobeto ezagutu nahi dutenen-tzat ate irekien jardunaldia antolatu dute datorren astean, otsailaren 12an hain zuzen, 18.00etatik aurrera.\nlan munduan txertatu Jakina da Lanbide Heziketako ikastetxeen lotura estua enpresekin, izan ere, aspaldidanik derrigorrezkoak baitira lantokiko praktikak heziketa ziklo guztietan. "Praktika hauekin hasi ginenetik bilakaera benetan handia izan da: hasieran, bere garrantziaz jabetzea kostatu bazen ere, gaur egun inork ez du zalan-tzan jartzen enpresa mundura hurbiltzeko eta lan munduan txerta-tzeko orduan Lanbide Heziketak jokatzen duen paper garrantzitsua", adierazi dute Usurbilgo Lanbide eskolatik.\nGaur egun, ikasleak aukera zabala dauka praktika horiek egiteko: batetik, betiko praktikaldi klasikoa egin dezake, bigarren kurtsoko azken hiru hilabeteetan; bestetik, prestakuntza dualaren alde egiten dutenek bigarren ikasturtean enpresa eta ikasketak uztartzen dituzte; hirugarrenik, Erasmus programaren bidez kanpoko herrialde batean ere egin ditzakete praktikak.\nUsurbilgo Lanbide Eskolak ondoko bost familia profesionaletako goi mailako eta erdi mailako heziketa zikloak eskaintzen ditu: Administrazioa, Elektrizitate-Elektronika, Energia eta Ura, Fabrikazio Mekanikoa, eta Instalazioak eta Manten-tzea. Halaber, aipagarria da lan bila ari diren eta lanean ari diren pertsonentzako urtero izaten duen ikastaro eskaintza zabala. - N.G.


Martxan dago eskolen arteko Hazitik gora! sarea\nArgitaratuta: 2020/02/18 10:37:08\nGero eta hurbilago dago Euskal Eskola Publikoaren 29. Jaia eta Euskal Herria Hazitik gora! materialaz bete nahi dugu. Horretarako Bastidan ekainaren 7an ospatuko den jaiaren materiala salgai dago jaiaren webgunean eta baita eskolen arteko sarean ere.\n25 eskolatan salduko da materiala. Saltzera animatu diren eskolek materiala saltzeko data aukeratu dute eta eskolan salmenta postu bat aurkituko duzue. Hurbildu eta ezagutu jaiaren materiala! Hauek dira saltzera animatu diren eskolak:\nBIZKAIAN: Elorrioko Eskola, Zorrotzako Fray Juan Eskola, Bakioko Urkitza Eskola, Lekeitioko Eskola, Trapagako San Gabriel Eskola, Igorreko Inazio Zubizarreta Eskola, Etxebarriko Kukullaga Eskola, Gallartako Etorkizuna Ikastola, Santurtziko Las Viñas Eskola, Barakaldoko Ibaibe Herri Ikastetxea eta Bilboko Luis Briñas Eskola\nGIPUZKOAN: Zaldibiako Lardizabal Eskola, Antzuolako Eskola, Ordiziako Urdaneta Eskola, Errenteriko Koldo Mitxelena Eskola, Bergarako San Martin Agirre Eskola, Lezoko Herri Eskola Getariako Herri Eskola eta Donostiko Ikasbide Ikastola\nARABAN: Laguardiako Victor Tapia Eskola, Bastida Eskola, Eltziegoko Eskola, Gasteizko Salburua Eskola, Aguraingo Lope de Larrea eta Lantziego Eskola\nZuen eskolan zein datan salduko den jakiteko jar zaitezte harremanetan zuen eskolako IGEarekin. Hazitik gora! Bidali zuen argazkiak salmenta postuetan jaia@ehige.eus helbidera eta konpartituko ditugu!\nMila esker parte hartzera animatu zareten guztiei. Santzeko gogoekin geratu bazarete lasai, datorren urteko jaian izango duzue aukera.\nGogoratu online denda zabalik dagoela! Egin zuen eskerak www.euskaleskolapublikoarenjaia.eus webgunean!


Bonbardaketaren 81. urteurrena: Buenos Airesko CCK Kultur Guneak jardunaldiak hasiko ditu bihar Agirre Lehendakariari buruz\n'Agirreren bidaia' zine zikloa CCK Kultur Gunean\nBuenos Airesko Centro Cultural Kirchner (CCK) kultur guneak --Hego Amerikako handiena eta modernoena, Postetxe Zentraleko eraikin ohian-- Gernikako Bonbardaketaren urteurrena gogoratzeko helburua izango duen ekitaldia baitaratuko du bihartik hasita apirilaren 25etik 27ra. Ekitaldiak Jose Antonio Agirre lehendakariaren erbesteratzean sakontzen duen ‘Agirreren Bidaia’ zinea zikloa hartuko du ardatz, zenbait mahai ingururekin, Buenos Airesko euskal etxeetako ordezkariak partaide.\nBuenos Aires, Argentina. Euskadiren Argentina-Mercosurrerako Ordezkaritza antolatzaile, jardunaldiok bi helburu nagusi dauzkate: euskal kulturari agerikotasuna ematea ekitaldia Hego Amerikako kultur gune oihartzuntsua den Kirchner Kultur Gunean antolatuta; eta, euskal komunitate mailan, hiriburuko euskal etxe guztiak ekitaldi berean elkartzea, Agirre Lehendakariaren baloreak gailenduz: bakearen bilaketa, artearen, demokraziaren. solidaritatea eta abarren bidez.\nHautatutako datak ere zergati jakina du, ekitaldi eta elkarretaratze ugari egiten baititu urtero euskal diasporak Gernikako Bonbardaketa gogoan. Euskadiren Ordezkaritzako proposamenak bat egiten du euskaldunek munduan zehar 1937ko apirilaren 26 lazgarri hartan euskal libertateen sinbolo den Gernikak jazotako erasoan hil zirenak eta birrindutako herria oroitzeko borondatearekin, Bakearen alde eta honelakorik errepika ez dadin.\n'Agirreren bidaia' ekitaldia CCK Kultur Gunean igaratuko da, 551. aretoan, bihartik hasita ostiralera arte. Sarrera doakoa da, ez da beharrezkoa aldez aurretik erreserbartzea eta jendea iritsi ahala joango da esertzen lekua bete arte.\nAGIRREREN BIDAIA: PROGRAMA\n-19:00etan: Zikloa inauguratuko du Sara Pagola Euskadiren ordezkariak. ‘Buscando a Agirre’ dokumentala pantailaratuko da\n20:30etan, ‘Paperezko ahotsak’ dokumentala\n-19:00etan: ‘Markak’ dokumentala\n-20:30etan, ‘Gernikak utzitako markak. Begirada bat Buenos Aireseko euskal diasporaren ikuspuntutik’ izenburuko mahai ingurua, honako partaideekin: Mikel Ezkerro (Iparraldeko Euskal Etxea); Mario Arraga (Eusko Kultur Etxea); Valentin Galardi (Juan de Garay Euskal Argentinar Fundazioa); Pablo Ubierna (Laurak Bat); eta Elsa Usandizaga (Euskaltzaleak)\n-19:00etan, ‘Iragan Gunea Berlin’ dokumentala\n-20:30etan, ‘Bosgarren solairua’ eta zikloaren bukaera euskal etxeetako kideen eskutik. Partaide: Cesar Arrondo (Iparraldeko Euskal Etxea); Maria Elena Etcheverry (Eusko Kultur Etxea); Teresa Zavaleta (Euskaltzaleak); Arantza Anitua (Laurak Bat); Enrique Fagoaga (Euskal Echea Kultura eta Ongintza Elkartea); eta Diego Ibarbia (Juan de Garay Fundazioa).\n‘Agirreren Bidaia’ri buruzko informazio gehiago izateko, ikus http://lehendakariagirre.eus/agirreren-bidaia\nEuskadiren AEBetako ordezkariak NBEn aurkeztu zuen 2030 Euskadi Basque Country Agenda


ASCOBI - BIEBA – ASCOBI - BIEBA\nBizkaiko Etxegileen eta Higiezin Sustatzaileen Elkartea enpresa elkarte independente bat da, eta Bizkaiko Lurralde Historikoko eraikuntza sektoreko eta higiezinen sustapen sektoreko enpresa nagusiak biltzen ditu bere baitan.\nAscobi-Bieba 1977an jaio zen, eta honako hauek dira bere helburuak:\nBazkideen legezko interesak babestea, haien jarduera profesionalei dagokienez.\nBazkide guztiei interesa dakizkiekeen zerbitzuak sortu eta mantentzea, eraikuntzarekin zerikusia dutenak, hala nola informazioko zerbitzuak, dokumentaziokoak, aholkularitzakoak, prestakuntzakoak, kudeaketakoak, azterlan teknikoekin lotuak eta lan arokoak.\nErakunde publiko zein pribatuekin harremanak izatea, garatzea eta sustatzea, eraikuntza sektorearen mesedetan.\nBotere publikoei aurkeztea bazkideen ekimenak, erreklamazioak eta asmoak, orokorrak izanik eragina dutenak eraikuntza sektorean eta higiezinen sustapen sektorean.\nBazkide guztien eskura dugu laneko arlo juridikorako aholkularitza zerbitzu bat, berezkoa eta doakoa.\nHorrez gainera, Ascobi, sektoreko elkarte nagusia Bizkaian, hitzarmenaren negoziazio mahaiko kidea da, baita haren Batzorde Paritariokoa ere; organo hori arduratzen da hitzarmenaren interpretazioaz, arbitrajeaz, kontziliazioaz eta zaintzaz.\nAscobik prestakuntzarako dituen instalazioetan eraikuntzako langileentzako ikastaroak eskaintzen dira, honako hauek, besteak beste: Dorre garabiko operadorea (garabilari baimena), Hondeamakina/dumper operadorea, Aldamio muntatzailea, etab.\nBieba Bizkaiko birgaikuntzaren markari esker, enpresa serio eta profesionalak etxebizitzak birgaitzeko merkatuan behar bezala desberdindu daitezen lortu nahi dugu. Horretarako, webgune espezifiko bat sortu dugu: bieba.info.\nBizkaiko eta Euskal Herriko eraikuntza sektorearen eta higiezinen sustapen sektorearen koiunturari buruzko urteko dokumentua, lizitazio publikoari, etxebizitza eraikuntzari, enpleguari, lan ezbeharren kopuruari eta higiezinen merkatuari buruzko datuak biltzen dituena.\nPrebentzioarekin konprometituta, Beitu Prebentzio Zerbitzu Mankomunatua sortu genuen, Bizkaiko sektoreko enpresentzat, eta, horrez gainera, hainbat ekimen eta ekintza garatu ditugu prebentzioaren kulturaren hedapen eta sentsibilizaziorako, hala nola AVISOS programa.\nBazkide diren enpresei aholku ematen diegu lizitazio publikoen gainean eta enpresa sailkapenen kudeaketari buruz.\nBizkaiko sustapen sektorea ordezkatzen dugu arloan eskumena duten botere publikoen aurrean, eta Bizkaiko higiezinen merkatuaren bilakaerari buruzko txostenak egiten ditugu.\nAscobik hainbat enpresa kolaboratzaile ditu, aitzindariak direnak beren jardun eremuetan; zerbitzuak eta produktuak eskaintzen dizkiete Ascobiko enpresei baldintza onuragarrietan.\nASCOBI Bizkaiko eraikuntza sektorea ordezkatzen duen enpresa elkarte independentea da, eta, era berean, enpresa erakunde hauetan parte hartzen du eta sartuta dago bazkide gisa:\nCebek, Bizkaiko Enpresarien Konfederazioa.\nCNC, Eraikuntzaren Konfederazio Nazionala.\nEraikune, Euskadiko Eraikuntza Klusterra.\nAscobik Euskadiko Eraikuntzaren Lan Fundazioan parte hartzen du, patrono gisa.\nBilbon dugu egoitza, Jesusen Bihotza plazako 5. zenbakiko 6. solairuan. Bazkideek gure instalazioak erabil ditzakete, bilerak, prestakuntza saioak eta bestelako jarduerak egiteko.\nAscobi-Biebako bazkide izan daitezke Bizkaian kokatuta dauden edo bertan languneak dituzten enpresa taldeak, enpresak eta bakarkako enpresaburuak, jardueratzat dutenak higiezinen sustapena, obra zibil edo publikoaren sustapen-eraikuntza eta eraikuntza, edo eraikuntzaren sektorearekin zerikusia duen beste edozein jarduera.\nBazkide izateko eskaera formalizatzeko, izena emateko buletina aurkeztu behar da, behar bezala beteta.\nAscobi-Biebako bazkide izateak onurak dakarzkio sektoreko enpresa orori, eta gainera oso erraza da. Kontsultatu bazkide kuotak.\n0 – 3 milioi € *\n3 – 10 milioi € *\n10 50 milioi € *\n50 milioi €-tik gora*\n* Enpresaren urteko fakturazioa\nIzena emateko, bete inprimaki hau, eta bidali.


Deialdi honetan lasterketak 16 edizio bete ditu eta hasierako zirkuitoa berrartzen du irteera eta helmuga Ordizian dituela.\nJosetxo Imaz da, 2001. urtean jaio zenetik, herri lasterketen denboraldiari hasiera ematen dion lasterketa, gipuzkoako udazkeneko amaiera arte, hau da, herri lasterketa ezagunenean bukatu arte, Behobia-Donostia izugarria, askorentzat test modukoa dena, donostiako maratoirako.\nLasterketaren antolakuntza Txindoki At. Grupo Jaso taldearen esku dago, eta erlojuz kontrako borroka dute dena martxan egon dadin hitzordu garrantzitsu honetarako. Antolakuntzako kideek adierazi dute izen-ematea larunbatera arte egin daitekeela kirolprobak.com webgunean eta egunean bertan lasterketa izango den eremuan, betiere prezio igoerarekin.\n16 urte baditu dagoeneko hitzordu honek, beti iraileko azkeneko igandean, orain hiru urte lasterketa bakarra zen egun horretan baina egun boom handia egon da eta beste herri lasterketak ere badaude, Donostiako elkartasuneko 5 millak besteak beste. Eskaintzaren igoerak ez du ekarri partaidetzan igoerarik. Beraz, egoera honek geroz eta estuagoa den egutegia sortzen du.\nEdonola ere, aurtengo egoerak erraztu egin du herri lasterketarik ez egotea Donostian Triathlon-ia izan ezik, eta kasu honetan ere, antolatzaileeek adierazten dute ez dela egongo interesen talka ezta hauteskude igandea izateagatik ere.\n600 dortsal baino gehiago\nElkarte sustatzaileak helburu moduan jarri du, arrakastaren sinónimo bezala, senior mailan 600 partaide baino gehiago egotea. Erabakigarria izango da, Txindoki taldeak adierazi bezala, metereologia baldintzak bat etortzea azkeneko 15 edizioetan bezala, euririk ez,eta badirudi igande goizerako iragarpen hori dedikatuko diotela.\nAgendak betiko irteera plana ezartzen du. Horrela, eta usadioak mantenduz, oinarrizko kategorikoek irekiko dute festa. Goizeko 10etan eta Altamirako pistan txikienekin estreinatuko gara, zehazki 2008an jaiotako benjamin kategoriko neskekin, 600 metro egingo dituzte irteera kontrolatuarekin. Ondoren, urte berean jaiotako mutilen txanda distantzia bera egingo dutelarik.\n10.15etan 2007an jaiotako benjamin mailako neskak ibilbide bera eginez eta berriro maila eta urte bereko mutilak, berriro ere 600 metrotan. 10:25etan 2005ean eta 2006an jaiotako alebin mailako neskek hartu zuten lekukoa eta ondoren maila bereko gizonezkoek. Maila honetan bi buelta emango dizkiote pistari (800m).\n10:35etan haur mailako neska-mtuilek (2003-2004) hartuko dute irteera eta kilometro osoa beteko dute. Eta eskola mailako kategoria txanda batean itxiko da, kadete neska-mutilek (2001-2002) hiru buelta emango dizkiote pistara, 1200 metro.\n11etan herri lasterketaren hasiera 16 urtetik gorakoentzat Beasaingo bidean aterako dena erreferentzia hauekin: 1 kilometroa Bar Alaiaren ondoan kokatzen da, 2. Kilometroa Oria Pasealekuan, CAFeko ermitatik gertu, 3. kilometroa Heladeria Ibañezen parean, 4. kilometroa Beasaingo anbulategi zaharraren errotondan, 5. kilometroa Lazkaoko benediktarren konbentuaren aurretik, 6. Kilometroan Estanco tabernatik oso gertu eta itzuleran Senpereko errotondatik gertu, oraindik Lazkaon, 8.kilometroan Lazkaibarren, 9. kilometroa Ordizia Bideo-klubaren parean, eta 10. kilometroa helmuga Altamira estadioaren barruan.\nTxindoki taldeak aurreikusten dituen partaideen artean, mutilen kasuan distantzia honetako marokoko espezialistak datoz. Emakumeen kasuan Elena Loyoren partaidetza konfirmatua dago, iragan edizioko txapelduna eta 2016ko 10 kilometroko Espainiako txapeldun absolutua.\nAurten kirolari guztiek jazten duten kamiseta teknikoaren babesleak Goilaser eta Trento hortz klinika dira, egoitza Beasainen duena. Txindoki taldeak eskudirutan banatzen diren sariak mantentzen ditu lehen bost sailkatuentzat eta 300 euro gehiago errekor berria ezartzen duenarentzat. 29,10etik behera mutilen mailan, errekorra momento honetan Anour Dababek dauka (2015) eta 33,03tik behera nesken kasuan\nTrihas Gebre etiopiarrak duen marka. Eta noski, poltsa bat opariekin, kamiseta, etab guztiontzat.\nTxindoki Grupo Jaso taldeko kirolaririk garrantzitsuenetakoa, Jose Antonio Blanco “Txuri”k kamiseta urdiña defendatuko du beste behin munduko maratoi komertzialenean, hurrengo igandean ospatuko den Berlingo maratoian. Munduko maratoi azkarrenen artean dago eta bertan marka ona egin nahi du. Berarekin egongo da Aitor Azurmendi “Jaito” Bolitas Anaiak-ekoa berak ere marka ona egin nahiean.\nIragan astebukaerako beste lasterketa batzuk Pasai San Pedroko Faro de la Platarako igoera eta Olazagutia-Urbasa mendi lasterketa dira, modalitate motzean eta luzean eta Elgoibarreko gaueko lasterketa eta iganderako Ugaldetxoko herri krossa Oiartzunen.\nKirolari urdiñek herri lasterketetan lortutako bi podium berri nabarmendu nahi ditugu, batez ere Alvaro Calderonen bigarren postu zoragarria Egiako Porrontxoetako herri lasterketan eta Alexander Oiarbidek lehia handiarekin lortutako hirugarren postua Zaldibiako herri lasterketan, bere aita Imanol 12. sailkatu zen (4. beteranoen kasuan) eta Unai Azpiazu 23. sailkatu zen, 8. beteranoen kasuan.


Uzta garaia amaitu da Arabako Errioxan. Ardoa egiteko prozesuaren lehen emaitzek iragartzen dute kalitate handiko ardoak heltzear daudela, urtea “ahazteko modukoa” izan den arren: koronabirusa, eguraldia, mildiu gaitza… Ardo aparta espero bai, baina saltzeko aukerei dagokienez ezjakintasuna da nagusi. Jon Rejado.\nUzta usaina ia guztiz desagertu da Arabako Errioxako bazterretatik: muztioaren eta hartziduraren usaina, mahatsa zelaietatik upategietara eramaten duten traktoreen kea… Lanez betetako aste batzuen ondoren, datozen urteetarako ardoa forma hartuz doa upategietan. Uzta usaina joan egin da, baina aurretik ere bazegoen zalantza batek hor jarraitzen du: zer gertatuko da etorkizunean ardo horrekin? Izan ere, koronabirusak eragindako egoerak ardoaren merkatuan nabarmen eragin duela hausnartu dute upategien ordezkariek.\n“Ahazteko moduko urtea izan arren, ardogintzako lehen pausoen emaitzak oso-oso onak izaten ari dira” iruzkindu du Ines Baigorrik, Arabako Errioxako Upeltegien Elkartearen (ABRA) kudeatzaileak. Urte txar hau hiru puntutan laburbildu dute upategietako kideek: koronabirusa, eguraldia eta mahastien mildiu gaitza. Hala eta guztiz ere, mahatsa upategietara “oso sano” heldu dela zehaztu du Baigorrik, eta hori ardogintzan lagungarria izaten ari dela, besteak beste adorea berreskuratzeko, zailtasunak ugariak izan baitira.\nHorrexegatik, hain zuzen, lortu da mahats kantitate txikiagoa. Esti Besak, Eskuernagako Candido Besa upategiko kideak, ekainean egin zuen txingorra ekarri du gogora. “Zortzi hektarea eta erdi mahasti ditugu, eta erdian eragin zuen”. Launa upategiko Unax Unzaluk azaldu du lorea fruitu bihurtzeko unean izandako euriak % 25 murriztu diela uzta azalera. “Kalitatea lehenesten dugunez, sailkapen naturaltzat jo daiteke; ez dago txarto guretzat, baldin eta kalitate onekoa bada, eta salmenta bideragarria izanez gero”.\nKoronabirusak uzta garaian eragina izan duela azaldu dute, baina ez bizitzako beste alorretan baino gehiago. “Bete behar izan ditugun baldintzak eskoletakoak edota beste lantoki batzuetakoak bezalakoak izan dira” dio Unzaluk. Besak berretsi egin du, baina bere kasuan ingurune gertuko langileekin moldatu dela azaldu du, betiere kontratupean, azken hamarkadetan egin duen moduan. “Gure upategian, agroekologiaren alde egin dugu apustu, eta hori ardo ekologikoa egitea baino gehiago da: jendearekin duzun harremana ere bada”.\nMerkatuen joeraren zain\nArdoa egiteko prozesuan muturreko aldaketarik egon ez arren, eta kalitate handiko ardoak espero badira ere, etorkizunari begira ezjakintasuna da nagusi. Izan ere, ardo hori nola salduko duten aurreikustea zaila da. “Ardoa egiten jarraitzen dugu, baina aurreko uztakoa saldu gabe dugu oraindik” diosku Baigorrik. “ABRAko upategiek ez dute merkataritza gune handietan saltzen; itxialdiekin hasiko bagina, baina, horiek lirateke saltoki nagusiak”.\nUnzaluk ardoa merkaturatzeko hiru ildo nagusi zerrendatu ditu: saltoki handietan saltzea, taberna edota jatetxeetan zerbitzatzea, eta esportatzea. Bada, azkeneko hori mantsotu egin dela esan digu Unzaluk, azken hilabetean apur bat mugitzen hasi den arren. Ostalaritzan ere aldea nabaritu dute: “Kontsumo ohiturak aldatu egin dira, jendea ez doa tabernetara lehen bezainbeste”. Besa bat dator: “Jendeak etxean edan du, eta taberna eta elkarteetako kontsumoa murriztu egin dela nabaritu dugu”.\nKontsumo modu berriak ager daitezkeela iradoki du Baigorrik. Besak hauxe aipatu du: kontsumo taldeak. “Pertsona batzuek buruari eragin diote, eta bertoko produktuak kontsumitzeak zer garrantzi duen konturatu dira”. Horren ondorioz, kontsumo talde batzuei ardoa banatu die, eta horri esker beste sektore batzuetan izandako murrizketa apaldu dutela azaldu du. Gertuko sareak aipatu ditu Unzaluk. Udaberritik udazkenera, bisita gidatuak eskaintzen dituzte, bestelako ekintzen artean. Bada, upategia ezagutzera joan diren pertsona horiek ere bezero dituzte. “Haiekin harremana egin, eta zuzenean erosten digute ardoa”.\nEgoera nahasi honetan, Arabako Errioxan zegoen proiektu batek beste tamaina bat hartu du: Arabako Mahastiak sor marka. Besak argi du gaur egun, “inoiz baino zentzu handiagoa” duela. “Upategi txikiak desagertzen ari dira, gure familien upategiak, gure egiteko erak, gure kultura, eta Arabako Mahastiak sor marka haiei eusteko proiektu bat da; Errioxaren aterkipean, ez dugu ezer egiten”. Baigorrik gaineratu du hainbat upategi txikik ideia hori bera dutela: sor marka berriak “babes” handiagoa eman diezaieke, eta kontsumitzaileei hobeto aurkeztuko zaie produktu mota hau.\nLauna upategiko kideak hausnartu du kasu bakoitzean aztertzeko gaia dela, Errioxa jatorri izena oso urardotuta dagoela, eta prezio aldeak handiak direla eskualdearen arabera. “Bakoitzak bere lekua bilatu behar du, eta bere produktua nola defendatu; badago egin beharreko lan sakona, emankorra izan daitekeena, baina norberak baloratu behar du non duen merkatua eta horrek zer eskatzen duen”.\nBesak gaineratu du ez duela ezer Errioxa jatorri izenaren kontra, baina badaudela beste aukera batzuk eta nork bere erabakia hartzeko modua izan beharko lukeela, datozen hamarkadetan ere uzta usaina Arabako Errioxako bazter guztietara zabal dadin.


!!! (Chk, Chk, Chk) Donostian arituko da ostegun honetan\nBeste bi talde arituko dira taula gainean egun berean: Anai Arrebak eta Nerabe.\nBilbao BBK Live jaialdian aritu ostean, !!! (Chk, Chk, Chk) talde estatubatuarrak Donostia harrapatuko du, Shake the Shudder diskoa aurkezteko. Hain zuzen ere, Intxaurrondo Kultur Etxean izango da kontzertua, urriaren 26an.\nAipatu kontzerturako sarrerak Donostia Kultura webgunean daude salgai, baita Victoria Eugenia antzokiko eta Antzoki Zaharreko txarteldegietan ere. Emanaldia hasi baino ordubete lehenago ere erosi ahalko da, Intxaurrondo Kultur Etxeko leihatilan.


Euskal musika nagusi Donostiako Aste Nagusian • ZUZEU\nEuskal musika nagusi Donostiako Aste Nagusian\nAurtengo Donostiako Aste Nagusiko Sagueseko kontzertuetan, musika talde euskaldunak izango dira nagusi. Nabari da abertzaleak Gipuzkoako hiriburuko Udaleko agintera heldu direla, azken urteetako egitarauak nahiko tristeak izan baitira euskal musikaren presentziari dagokionean: 2008an, zazpi musika taldetatik bakarra izan zen euskalduna: Ken Zazpi. 2009an, zazpitik bi: Gatibu eta La Oreja de Van Gogh (nahiz eta euskaraz ez abestu); berdin 2010ean: Delorean eta Betagarri.\nIaz, etxeko musikak presentzia gehiago izan zuen jaietako egitarauan: Berri Txarrak, Su Ta Gar, Esne Beltza, Zea Mays eta The Billly Jeans donostiarrak (ingelesez eta gaztelaniaz kantatzen dute soilik). Izan ere, orduko Kultura eta Euskara zinegotziak Melocos eta La Mala Rodriguez taldeen kontzertuak egitarautik kendu eta bi talde euskaldun, Berri Txarrak eta Su Ta Gar, sartu zituen euskal kultura indartzeko helburuz.\nHemen duzu 2012ko Donostiako Aste Nagusiko egitaraua:\nAbuztuak 11, larunbata: Zea Mays eta Doctor Deseo\nAbuztuak 12, igandea: Esne Beltza\nAbuztuak 13, astelehena: La Fuga\nAbuztuak 14, asteartea: Aste Nagusia Dance\nAbuztuak 15, asteazkena: Gose eta Fuel Fandango\nAbuztuak 16, osteguna: 100% Gourmet eta Mala Rodríguez\nAbuztuak 17, ostirala: Anai-Arrebak eta Ken Zazpi\nAste nagusia, Donostia, musika\nManuel Lasarte bertsolaria omenduko dute datorren ostiralean Orioko Karela kiroldegian\nZein da euskaldunontzat ereserki egokia?\n5 pentsamendu “Euskal musika nagusi Donostiako Aste Nagusian”-ri buruz\nDonostiar bat 2012-06-19 16:52\nEgitarau triste baino tristeagoa musika oso gustuko dugunontzat…\ndarta 2012-06-19 20:11\nBarka nire ezezagutza musikala, baina zergatik tristea “musika gustuko duzuenontzat”? Talde batzuk ez ditut ezagutzen, baina esango nuke ez dela kartel txarra eta gustu ezberdinak hartzen dituela kontuan. Gainera super-kontzertu bat dago, Zea Mays eta Doctor Deseo kontzertu bakar batean lujo bat da.\nAkaso gustu kontua izango da, niri Ken7 ez zait gustatzen, eta beste talde batzuk ez ditut ezagutzen, baina tira, tristea dela ez nuke esango.\nMusikaz 2012-06-21 08:05\nMusika gustatzen zaion jende askok “bere” musikatik haragoko beste edozein proposamen gutxiesteko joera harrigarria du. Zer esanik ez talde horiek euskaldunak direnean. Badakizu, “lokalismorik kutreenean eroritako trikitizale” bat zara beraientzat. Norbere buruari “musikazale” titulua eman eta gainerakoei ukatzen dien jendeaz ari naiz.\n“Nire gustuak ez badituzu, ez dakizu musikaz”. Ez da nik aukeratuko nukeen kartela, baina niri ere ez zait hain tristea iruditzen. Tristeagoa iruditzen zait norbere buruari ezagutzaren aitortzak ematen ibiltzea.\nEta lagunez 2012-06-21 08:58\nNik ere bazterketa antzeko bat jasan behar izan dut lagun artean Bisbal eta Maná gogoko ditudala esateagatik. Nor dira besteak nere gustu musikalak eskaxak direla esateko?\nherriq 2012-06-21 15:32\nBa denetik dao ta maila onekoa


Eguzki sistemaren mugak, Arabatik bertatik ikusgai - Mendialdea - Alea.eus\nEguzki sistemaren mugak, Arabatik bertatik ikusgai\nJuanma Gallego 2018-06-24 06:00\nGertuen dagoenean 35 UAra kokatuta dago Haumea. Argazkia: La Otra Mitad\nIzkiko behatokiko astronomia zaleak Haumea planeta nanoa ikusteko gai izan dira.\nOraindik urtebete ez da igaro Izkiko behatokia Korresen martxan jarri zutenetik, baina orain arte ibilbide oparoa egin du La Otra Mitad elkarteak kudeatzen duen astronomia behatokiak. Bai espazio sakoneko behaketak egiteko zein eguzki sistemako objektuak aztertzeko erabiltzen dute behatokia, Izkiko parke naturalean izan ohi den zeru ilunari esker.\nOrain, Izkitik bertatik Haumea ikusteko gai izan dira astronomia zaleak. Kuiper gerrikoan kokatuta dagoen objektua da Haumea, Neptuno baino harago, eta 2008. urtean Nazioarteko Astronomia Batasunak planeta nanoen kategorian sailkatu zuen, Plutonekin, Zeresekin eta beste hainbat objekturekin batera.\nDuela 15 urte topatu zuten Haumea, baina haren azterketa arras zaila izan da, distantzia itzelera dagoelako. Eguzkitik gertuen dagoenean, 35 unitate astronomikora (UA) dago, hau da, Lurraren eta Eguzkiaren arteko distantzia halako 35era. Urrunen dagoenean, berriz, 51 UAra dago. Eguzkiari bira bat emateko, berriz, 283 urte behar ditu. Denborarekin jakin ahal izan da Haumeak bi satelite txiki dituela, eta inguruan eraztuna ere baduela. Zientzialariek uste dute eraztun hori talka izugarri baten ondorioz sortu zela, eta orduan askatu ziren materialetako batzuk planeta nanoaren inguran orbitatzen geratu zirela.


Altzariak - Muebles Basoko\nMarka eta altzari onenak biltzen dituen espazioa\nBASOKO, ALTZARI DENDA BAT BAINO GEHIAGO\nEstilo eta kalitate guztietako logelak, baita horman sarturiko, ate tolesgarridun edota irristailu-atedun armairuak ere; eta batez ere, logela bakarrak zurekin eta zuretzat diseinatuak.\nEgongela gure etxebizitzen ardatz bilakatu da. Zure egongela erosoa eta atsegina izan dadin aholkuak emango dizkizugu. Prezioa zuk zuk jarri, gainerakoa utzi gure esku.\nGure bizitzeko modua eraldatzen ari da, baina zenbat gustatze zaigun sukaldatzea Herri honetan! Sukalde-egongela espazioa artikulatzen dugu hain kotizatua dagoen m2-ari ahalik eta etekinik handiena ateratzeko. Gure adituek aholka zaitzaten utzi eta zeure zeurea den etxea sor ezazu.\nHAUR ETA GAZTEENTZAKO LOGELAK\nZure seme-alaben logelek behar ezberdinak bete behar dituzte: armairua, ohea, ikasteko nahiz jolaserako gunea… Seme-alaben garapena etxean hasten da eta horregatik, logela aztertu eta zuen seme-alaben mesedera jartzea da gure lana.\nEgun guztian zehar amesten duzun lasaitasun momentu horretarako funtsezko atalak dira sofak. Zure esertzeko edo etzateko moduaren araberako sofa aholkatuko dizugu. Gogora ezazu zure sofarekin asmatzeak bizi kalitatea bikoiztuko dizula. Horretarako gure bezeroen asetze maila ziurtatzeaz arduratzen gara.\nZer esan gure bizitzaren herena bere gainean etzanda igarotzen dugun elementuari buruz. Koltxoia erosi bezain laster amortizatzen da eta baita osasunean igarri ere! Behar duzun bakarra gure aholkularitza profesionala da.\nGure etxebizitzetan maiz ahazten dugun espazioa. Zergatik ez espazio atsegin bilakatu? Basokon espazio honek zure higiene pertsonalaren beharrak bete ditzan tematzen gara, baina aldi berean egongelan bezain gustura senti zaitezen nahi dugu.


"Motxila etorkizunez bete" Seme proiektuaz - - Guaixe.eus\n"Motxila etorkizunez bete" Seme proiektuaz\nLeyre Mateos Galarza 2018-05-04 11:25\nEtxarri Aranazko motxiladun umeak elkartasuna sentitu dezaten eta haien testigantza gizarteratzeko sortu den mugimenduaren aurkezpena egin zuten larunbateko Elkartasun egunean. Oihanek bere egoera azaldu eta gero abiatu zen dena\nSeme proiektuaren lehenengo ekitaldia izan zen larunbatean Etxarriko kultur etxean, 15 lagunen artean hilabete erdiz prestatu ondoren. Han Oihan Barandallak harmonikaz eta ahotsaz sortu duen kantuaren moldaketa eta bideoklipa aurkeztu zen eta baita motxiladun haurren egoera ere. Etxarriko presoak kartzelan egindako kantan bere bizipenak eta barnean zegoelarik semea kanpoan jaio zeneko eta hortik aurrera bizi izan dituen momentuak kontatzen ditu. Abesti hori aitzakia polita zela pentsatu zuten proiektuaren arduradunak, elkartasuna adierazteko eta, aldi berean, arazo hori gizarteratzeko.\nSeme proiektua hirugarren testigantza da, presoen testigantza desberdinak daude, bi jakin izan dira eta orain hirugarrenarekin Seme proiektua sortu da. Proiektuaren helburuak batez ere motxiladun haurren testigantza zabaltzea eta gizarteratzea da, arduradunen ustez ezagutu behar da, horri aurre egiteko eta dispertsioak sortzen duen arazoa gainditzeko. Gainera, jendearen elkartasun adierazpena da, kasu horretan Xiberu eta bere aita Oihan Barandalla, baita motxiladun beste haurrekiko. Euskal Herrian dauden 104 motxiladun haur eta gaztetatik 5 sakandarrak dira. Saretik adierazi dutenez, "egungo espetxe politika gizagabeak gaur egun 104 umeri euren gurasoen ondoan hezteko eskubidea ukatzen die. Zergatik? da behin eta berriz euren buruei egiten dieten galdera".\nLarunbatean ospatutako ekitaldietan herriko zazpi presoak gogoan izan zituzten. Etxarri Aranaztik urrunduak daudela eta "salbuespeneko espetxe politikak Etxarriko familia eta kuadrilla asko zigortzen dituela esan zuten antolatzaileek. Espetxe politika horrekin bukatzea eta preso guztiak etxerako bidean jartzea lehentasunezko erronka da Etxarriko herriarendako". Arratsaldean egin zuten manifestazioarekin Euskal Preso Politikoen Kolektiboak "abian jarri duen ekimen politiko berrituari babesa eskaini" zioten.\nElkartasun eguneko lehenengo jarduera izan zen eta bertan hainbat motxiladun umek eta nerabek parte hartu zuten. Xochitl Karasatorre 24 urteko gaztea, 7 urte zituenetik motxiladun umea da, ezinezkoa da zenbat kilometro egin dituen jakitea. Orain 500 kilometro egiten ditu aita ikusteko, baina Pariseraino joan behar izan zuen, Madrilera…\nBat ohitzen al da horrelako bidaiak egitera?\nBai, uste dut baietz. Badakizu txikitatik asteburu bat erreserbatu behar duzula bidai bat egiteko, aita ikusi ahal izateko. Orduan badakizu hainbeste kilometro egingo ditugula, eta azkenean, ume bat zarenean pisu bat da baina gero ohitzen zara.\nNola azaldu zizuten urte horiekin gertatzen zena?\n7 urte nituen eta azaltzeko modua desberdina zen. Esan zidaten aita espetxean zegoela gizon gaizto batzuk zutelako eta, gainera, hemen egon arren oso urruti zegoela, hilabetean behin bisitatzera joan beharko ginela. Bisitak ordu erdikoak izanen zirela aipatu zidaten. Esan zidatena barneratu nuen eta nire modura eraman nuen.\nNola izan zen aitarengana espetxera joan zinen lehenengo aldia?\nTxarra. Ez nuen kanpoan ezagutzen eta 10 urte baino gutxiagoko umeek egiten duten bisita bat zegoen, aita eta seme alaba bakarrik elkartzen direna. Nire aitak bisita hori izan nahi zuen, baina ez zuen pentsatu ni izutuko nintzela. Ez nuen ezagutzen, eta espetxe batean sartu ninduten. Gainera, Parisen ez nuen hizkuntza ulertzen eta andre batek hartu ninduen barnera eramateko. Ez dakit zer gertatu zen edo zer pasatu zen nire burutik, baina aitak 2 orduak isilik pasa nituela esan zidan, jolastu gabe eta ezer egin gabe. Atera nintzenean ez nuela berriz joan nahi esan nuen eta 6 hilabete pasa nituen joan gabe. Gero nire lehengusuekin joaten hasi nintzen.\nZein izan da zure sentimendua urte hauetan zehar?\nAmorrua. Azkenean badakizu aita bere etxetik gertu dagoen espetxe batean egon beharko litzatekeela eta mendekuagatik edo dena delakoagatik dituzte euskal preso politiko guztiak dispertsatuta. Horrek eragina du senideen artean, milaka kilometro egin beharra dauzkagu, gastu ekonomiko izugarria, gastu fisikoa, nekea, estresa…\nNolakoa izan da zure aita eta zure arteko harremana?\nEl Salvadorren jaio nintzen, nire aita han zegoen eta 6 hilabete nituela etorri zen hona. Ez dut inoiz kanpoan ezagutu edo harreman jarrai bat izan. Telefonotik deitzen zigun eta argazkietatik ezagutzen ginen, baina aurrez aurre ez. Espetxeratu zutenean hasi nintzen harreman fisikoago bat izaten, baina hilabetean behin ikusten nuen. Ez zen harreman sendoa izateko egoerarik aproposena.\nEtxarrin ez zinen motxiladun haur bakarra. Besteen babesa sentitu duzu?\nBai, betidanik. Beti egon izan dira presoak eta herri honek beti izan du babes hori gurekiko.\nHasieran ez zen erraza izango hitz egitea.\nEtxarrin bizitzean, gainera, ez nintzenez motxiladun ume bakarra eta beste preso batzuk ere bazeudenez, normaltasunez hitz egiten genuen. Gero zailago izan zen, institutura joatean edo hemendik kanpo hitz egitea, baina ez dut arazorik izan.\nETAren azkeneko berriaren ondoren, nola ikusten duzu zuen egoera?\nAspaldi aldatu behar zen egoera dela uste dut eta gainera, orain horretarako arrazoiak badaude. Ez dute inongo arrazoirik egoera ez aldatzeko, baina ez dakit aldatuko den. Euskal Herriratu beharko lituzketela behintzat argi dago. Ea pausoren bat ematen duten.\nZer esango zenieke motxiladun haur gazteenei?\nIrribarrea ez inoiz galtzeko. Mila kilometro egin arren beti aitatxori edo amatxori irribarre bat aterako dietela eta hori oso gauza handia dela.


Haurduntzea nahi dut - Reproducción Bilbao\nHasiera / Haurduntzea nahi dut\nNOIZ JOAN BEHARKO NINTZATEKE LAGUNDUTAKO UGALKETA ZENTRO BATERA?\nNaiz eta batzutan kontrakoa pentsatu, babes gabeko sexu-harremanez haurdunaldia lortzeko itxuraz ugalkortasun arazo ezarekin aukerak %20koak baxuagoak gara zikloko. Gainera, emakumeak 35 urte baino gehiago izan ezkero aukerak murrizten dira. Orokorrean, bikote gazteen artean, %60-70k lortuko du haurduntzea babes gabeko sexu harremanak 6 hilabeteko epe batean. Ehunekoa %80ra igoko da urte osoa betetzerakoan. Beraz, sarri ugalketa naturalen bitartez hardunaldia lortzeko egonarria beharrezkoa da.\nOndorioz, bikote batek lortzen ez ba du haurduntzea urte oso batean babes- gabeko sexu harremanak edukiz gero, komenigarria da lagundutako espezialista batengana joatea. Kontsulta egiteak ez du adierazten bikotea antzua denik; aldiz, hardun aukerak urriagoak direla baizik eta proba diagnostikoak egitea komenigarria litzatekela.\nHala ere, egoera batzutan gure aholkua epe laburragoan espezialistarengana joatea da. Adibidez, emakumeak 35 urte baino gehiago ba ditu, komenigarria da 6 hilabetetan haurdunaldia lortu ezean kontsulta eskatzea. Egoera hauetan denbora ez galtzea oso eraginkorra da.\nHalaber, emakumeak endometriosis diagnostikoa ba du, patologia ginekologiko batzuk ba ditu aurrekarien artean (obulutegiko kisteak, eritasun ginekologiko infekziosoak) edo patologia kirurgikoak izan ba ditu (konplikatutako apendizitis baten ostean peritonitis bat izan ezkero, adibidez) komenigarria da epe laburrean espezialista bateri kontsulta eskatzea.\nGizonari dagokionez, bere ugalkortasunean eragina izan ahal duten tratamenduak jaso ba ditu (kimioterapia, erradioterapia, barrabiletako ebakuntzak, bestak beste) ez du sentsurik urte oso bat itxarotea neurriak hartu aurretik eta, beraz, komenigarria litzateke epe laburrean kontsulta eskatzea.\nHalaber, familian eritasun genetikoak, errepikatutako abortuak, edo menopausia goiztiarraren aurrekariak izan ezkero espezialistari kontsulta goiztiarragoa egitea komenigarria da.\nZER NOLAKOA DA LEHENENGO BISITA?\nLehenengo kontsulta eskatu ahal duzu telefonoz edo web-orrialdeko gune pribatuan.\nReproducción Bilbao zentroan lehenengo bisita beti informatzailea (doakoa) eta, gutxienez, ordubetekoa da. Bikotea etortzea aholkatzen dugu.\nKontsulta horretan bikotearen azterketa zehatza burutzen da. Eta aurretik egindako proba diagnostikoak eta tratamenduak kontuan hartzen dira. Beraz komenigarria da aipatutako datuak kontsultara ekartzea, errepikapenak eta tratamendu atzerapenak ekiditeko. Aurkikuntzen arabera, gure zentroan bertan egin ditzakezun proba gehigarriak eskatu daitezke. Ondorioz, denbora eta dirua aurreztuz. Kontsulta ondoren mediku eta erizain bat izango dira zure kasuaren arduradun zuzenak eta kontsultatu egin ditzakezu edozein momentutan.\nBikotearen azterketa osoa amaitu ondoren (batzutan kontsulta bakar batean), tratamendu bat eskaintzeko moduan gaude, arrakasta aukerak emanez, aurrekontu zarratua eta konpromiso gabekoa eskainiz.\nBikotea, kanpokoa izango balitz, gure helburua bisiten kopurua murriztea da eta ikerketa diagnostiko osoa bisita batean amaitzen da gehienetan.\nZER NOLAKO TRATAMENDUAK DAUDE?\nMETER LOS VIDEOS CORRESPONDIENTES.\nZEINTZUK DIRA ARRAKASTA AUKERAK?\nArrakasta aukerak adierazterakoan, funtsezkoa da haurdunadi proba positiboak, haurdunaldiak eta jaioberri bat edukitzeko aukerak bereiztea. Haurdunaldi proba positibo guztiak ez dira haurdunaldiak bihurtzen eta haurunaldi guztiak ez dira egoki garatzen (abortuak direla medio adibidez).\nBeraz, zentro batean lortutako haurdunaldien ondoriozko jaioberrien erregistro zehatzak baimentzen du benetako arrakasta aukerak ezagutzea.\nHalaber, funtsezkoa da emakumeen adina jakitea eta haurdunaldi anizkoitzen portzentailak adieraztea\nIkus gure emaitzak.


Araba Bertsozale — Bertsozale Elkartea\n2018 Eskolarteko finala eta BBG eguna argazkiak\nArgazkiak Eskolarteko finala 2018\n13 bertso saio dohainik antolatzeko eskaintza egin du Arabako Bertsozale Elkarteak\n12 bertso saio dohainik antolatzeko eskaintza egin du Arabako Bertsozale Elkarteak\nDohainik antolatzeko eskaintza publikoa: 12 bertso-saio Arabako kolektibo, erakunde eta elkarteei eskaintza\nAbenduan, Añana bertsotan\nAraba Bertsozale egitasmoa martxan dago\nBertsolaritza ezezaguna den tokietara eta kolektiboengana hurbiltzeko helburua du Araba Bertsozale egitasmoak, bertso saioak antolatuz. 2018an Arabako elkarteei eta kolektiboei 13 bertso-saio dohainik antolatzeko eskaintza irekia.\nArabako elkarteei eta kolektiboei 13 bertso-saio dohainik antolatzeko eskaintza publikoa\nArabako Bertsozale Elkarteak duen helburu orokorra Araba bertsozaletzea da. Egitasmo ezberdinak proposatzen ditu helburu hau gauzatzeko asmoz. 2008an ARABA BERTSOZALE egitasmoa martxan ipini zuen, ahalegin berezia eginez bertsolaritza ezezaguna den tokietara eta kolektiboengana hurbiltzeko. Era berean, bertso-saio bat bilgune delarik, euskararen erabileran positiboki eragin nahi du Arabako Bertsozale Elkarteak: euskararen presentzia soziala, kantitatea eta kalitatea bultzatuz jai giroan eta kultur programazio orokorrean.\n2018an, eskaintza publiko honen bitartez, 13 bertso-saio dohainik antolatzeko eskainiko zaie dirurik irabazteko xederik gabeko Arabako elkarteei eta kolektiboei, haiek bertso-saio bat antola dezaten Araban (Gasteiz eskaintza honetatik kanpo dago)\n- Bertsolaritza ezezaguna den Arabako tokietara eta kolektiboengana hurbiltzea.\n- Bertso-saioak antolatzeko berezko iniziatiba sortzea.\n- Bertso-saioen bitartez euskararen ekosistema elikatzen eta garatzen jarraitzea.\nEskaintzen den aurrekontua: 7000 euro, 13 bertso-saiotan banatuta.\nEska dezaketen kolektiboak\nBertso-saio bat dohainik antolatzeko eskaera egin ahal izango dute irabazteko xederik gabeko Arabako elkarteek, eta kolektiboek (jai batzordeak, gazte asanbladak...nahiz eta izaera juridikorik ez eduki).\nEzin izango dute eskatu irabazteko xedea duten kolektiboek, udalek, Kuadrillek eta Gasteizko elkarteek, entitate publikoek eta kolektiboek.\nEskatzaile bakoitzak eskaera bakarra egin ahal izango du.\nEskaeren aukeraketa egiteko irizpideak\nArabako Bertsozale Elkarteko Zuzendaritzak ondorengoak kontutan hartuko ditu 13 eskaerak aukeratzeko:\n- Arabako bertso-eskolen eskaerak.\n- Bertso-saio gutxi egiten diren herrietarako eskaerak.\n- Bertso-saio gutxi antolatu diren kolektiboentzako eskaerak.\n- Irailaren bukaera baino lehen burutuko diren saioen eskaerak.\n- Bertso-saioaren hartzaileen ezaugarriak; bertso-saio gutxi entzundakoak badira.\n- Kolektibo antolatzaileak bertso-saioari eman ahal dion babesa.\nProgramazioetan ohikoa den bertso-saio bat finantzatzeko eskaera bada baztertuko da.\nBertso-saioak Araba osoan zehar banatzeko ahalegina egingo du Arabako Bertsozale Elkarteak, hau da, 13 saioak Aiaraldean, Gorbeialdean, Lautadan, Mendialdean, Arabako Errioxan, Trebiñun eta Añanan banatzen saiatuko da. Eskualde batean saio bat antolatzeko nahiko eskaerarik egongo ez balitz Arabako Bertsozale Elkarteak eskumena izango du eskualde horretan saio bat ziurtatzeko.\nEskaera egiteko azken eguna martxoaren 5ean, astelehena.\nMartxoaren 5ean baino lehen, informazio hau helarazi beharko zaio Arabako Bertsozale Elkarteari eskaera egiteko:\n- Lekua (taberna, aretoa, elkartea…)\n- Bertso-saioaren formatua (bertso-bazkaria/afaria, poteoa, bertso-pilota…)\n- Zergatik antolatu? (helburuak)\n- Hartzaile kopuruaren aurreikuspen bat\n- Hartzaileen ezaugarriak (euskaltegikoak, gazteak…)\n- Antolatzailea: Izena, herria, email edo telefonoa.\nEskaera nora bidali\nArabako Bertsozale Elkartera, araba.sustapena@bertsozale.eus emailera. Edo telefonoz, 675 70 79 71\nMartxoaren 20an eskatzaileei jakinaraziko zaie eskaera onartzen zaien edo ukatzen zaien.\nEskaera onartuz gero eskatzaileak ondorengoak egin beharko ditu bertso-saioa gauzatzeko:\n- Eguna zehaztu (2018ko irailaren 30a baino lehen exekutatu behar du bertso-saioa), herria, ordua eta lekua. Maiatzaren 18a baino lehen ABEri jakinarazi beharko dio noiz exekutatuko duen bertso-saioa.\n- Formatua zehaztu: bertso-afaria/bazkaria/merienda, edo bertso-triki-poteoa, edo bertso-pilota…\n- 2 bertsolari aukeratu: EHko bertsolarien zerrenda bidaliko zaie. Bertsolariak 3 maila ezberdinetan banatuta daude: A maila, B maila eta C maila. Eskatzaileak aukeratu beharko ditu B mailan dagoen bat eta C mailan dagoen beste bat. Gomendatzen da bertsolari bat arabarra izatea.\n- Aukeratutako formatuaren arabera gai-jartzaile bat ere kontrata dezakezue. (Eskaera guztien artean 2 gai-jartzaile kontratatzeko aukera egongo da). Gomendatzen da gai-jartzailea arabarra izatea.\n- Data, ordua, formatua, eguna eta bertsolarien Izenak zehaztuta LANKUra deitu 943 26 07 55 http://www.lanku.eus (Maddi) Haiek deituko diete bertsolariei eta gero esango dizute lotuta daudenean. LANKUk Arabako Bertsozale Elkarteari bidaliko dio bertso-saioaren gastuaren faktura.\n- Saioaren komunikazioa eskatzaileak egin beharko du. Kartel bat digitalean eta paperean (Arabako Foru Aldundia eta Eusko Jaurlaritzaren logoa sartu behar dira)\nLehendakaria: Ekaitz Elorriaga Anduaga\n2018ko Araba Bertsozale eskaintza publikoa pdf-n deskargatzeko sakatu hemen.\n2017ko Araba Bertsozale, non egin ziren saioak eta argazki bilduma


Iera Arrieta: "Estereotipoak apurtu eta edozein pertsonarentzat Matematika erakargarria izan daitekeela erakutsi nahi dut" — Unibertsitatea.Net\nHemen zaude: Hasiera › Ziztu bizian › Iera Arrieta: "Estereotipoak apurtu eta edozein pertsonarentzat Matematika erakargarria izan daitekeela erakutsi nahi dut"\nIera Arrieta: "Estereotipoak apurtu eta edozein pertsonarentzat Matematika erakargarria izan daitekeela erakutsi nahi dut"\n2019/10/16 - Unibertsitatea.net\nIera Arrieta matematikariak Ahalmen Espazialaren esparrua landu zuen doktorego tesian.\nZarautzen jaio eta bizi da Iera Arrieta matematikaria (1979). Ikasketa guztiak herrian burutu ondoren Matematika karrera ikastera joan zen UPV/EHUra, Leioara. Karrera bukatu bezain laster Donostiako Eskola Politeknikoan (UPV/EHU) hasi zen lanean eta 4 urte inguru ibili ondoren Bilboko Goi Ingeniaritza Eskolan (UPV/EHU) egin zuen lan urte betez. 2010. urteaz geroztik UPV/EHUren Donostiako Hezkuntza, Filosofia eta Antropologia Eskolan dihardu Matematikaren Didaktikako klaseak ematen.\nMatematikaria zara. Noiz hasi zinen zure ingurua betaurreko matematikoekin begiratzen?\nMatematika beti gustatu izan zaidan irakasgaia da, baina, egia esanda, irakasle lanetan hasi nintzenean piztu zitzaidan matematikaren harra. Matematika zenbat eta gehiago ulertu orduan eta gehiago gustatzen zitzaidala ohartu nintzen, eta orduz geroztik mundua betaurreko matematikoekin begiratzeari ekin nion, askoz ederragoa delako.\nOrain gauzak asko aldatu diren arren, nik ikasi nuen garaian, unibertsitatean 20 baino ez ginen klasean, eta gutxi gorabehera erdiak neskak eta erdiak mutilak ginen.\nIkerketarako saltoa ere eman zenuen.\nUnibertsitatean irakasle moduan lanean hasi nintzenean ikerketa egitea ezinbestekoa zela ikusi nuen eta nire aitak (matematikaria baita ere) hasitako bideari heltzeko gogoa sentitu nuen. Horrelaxe murgildu nintzen Ahalmen Espazialaren ikerkuntzan. Tesia defenditu bitarteko urteak gogorrak izan ziren; ikerketako eta dozentziako lana uztartzea ez baitzen erraza; baina gaia gustukoa nuen eta horri heldu nion amaierara iristeko.\nDoktorego-tesian Ahalmen Espazialaren azterketa egin zenuen, Haur Hezkuntzatik unibertsitateraino.\nAhalmen espaziala irudiak eta objektuak mentalki identifikatzeko eta manipulatzeko gaitasuna da. Adimena osatzen duten zortzi faktoreetariko bat da; eta beraz, ahalmen espaliazaren garapena aztertzeak adimenaren garapena ikertzearekin erlazio zuzena du. Ahalmen espaziala neurtzeko galdetegi jakin batzuk pasa behar dira eta, horrela, 100 puntutik pertsona bakoitzak zenbateko ahalmen espaziala duen kalkula daiteke.\nEguneroko bizitzarako garrantzitsua dela diozu.\nBai, adimenaren faktore bat dela kontuan hartuta ezinbestekoa da ahalmen espaziala lantzea. Gaur egun GPSak lan handia aurrezten digun arren, adibidez, ahalmen espazialak hiri bateko mapa bat ulertu eta museo batera iristeko egin beharreko bidea zein den aukeratzen lagunduko digu, edo parkingean utzi dugun kotxea aurkitzen.\nBelaunaldi gazteagoak gero eta Ahalmen Espazial handiagoa eskuratzen ari direla ikusi duzu.\nGure ikerketan Haur Hezkuntzatik hasita Unibertsitaterainoko ikasleen ahalmen espaziala neurtu eta aztertu dugu. Bertan, ikasleen ahalmen espazialaren maila gero eta handiagoa dela ikusi dugu; normalean matematikaren ikaskuntzan egindako lanaren ondorioa izango da horren arrazoi nagusia. Gaur egungo kurrikulumean ere pisu handia ematen zaio ahalmen espazialaren lanketari. Horrez gain, 18 urtetik aurrerako pertsonen ahalmen espazialaren maila handitu daitekeela ere frogatu dugu. Badirudi, heldutasunera iristen garenean adimenaren, eta beraz ahalmen espazialaren maila gorenera heltzen garela. Baina guk, Eskola Politeknikoko ikasleen ahalmen espaziala behintzat, garatu egin dela ikusi dugu.\nGarai batean baina emakumezkoen eta gizonezkoen Ahalmen Espazialaren artean desberdintasun nabaria omen zegoen.\nBai, hori ziurtatzen duen ikerketa ugari dago baina gure ikerketan adin desberdinetako ikasleetan desberdintasunik ez dagoela ikusi dugu. Garai batean, emakume gehienek ez zituzten goi ikasketak egiten eta, beraz, logikoa dirudi horren ondorioz gizonezkoen aldeko desberdintasunak antzematea. Gaur egun, ordea, emakumea ikasketa eta lan munduan erabat murgilduta dago eta nesken eta mutilen arteko ahalmen espazialean desberdintasunik ez dagoela ikusi dugu.\nMatematiken mundua gizarteari hurreratzeko proiektua duzu martxan: Maitematika bloga.\nBai; tesia bukatu nuenean ahalmen espazialaren gaiarekin nahiko saturatuta amaitu nuen. Ikerketa hori alde batera utzi eta 180ºko biraketa bat egiteko apustua egin nuen. Lehen Hezkuntzako Graduko irakasle nintzela kontuan hartuta, Matematikaren Didaktikan bide berriak eraikitzen hasteko gogoa eta beharra sentitu nuen. Urte pare batean buruan forma hartzen joan ondoren, 2018/19ko ikasturtearen hasieran jarri nuen martxan Maitematika proiektua: alde batetik Maitematika bloga eta, bestetik, sare sozialetako (@maitematika123) kontuak. Blogean matematikaren didaktikarako interesgarriak iruditzen zaizkidan ideiak partekatzen ditut; klasean egiten dudan lana jendeari erakustea da blogaren helburu nagusia, gustuko duenak erabili ahal izateko. Azken urteetan joera aldatzen ari den arren, oraindik ere matematikaren ikas/irakaskuntzak eraldaketa handia behar duela iruditzen zait eta aldaketa hori aurrera eramateko nire aletxoa jartzen saiatzen ari naiz.\nSare sozialetatik ere botatzen dizkiguzu matematikekin zerikusia duten erronka txikiak eta bitxikeriak. Garrantzitsua da zuretzat matematika jendearengana hurreratzea.\nSare sozialetako kontuen helburua eta blogekoa desberdina da, bai. Bertan proposatutako jolas eta bitxikeriekin betaurreko matematikoak oparitzen saiatzen naiz (kar, kar,..); estereotipoak apurtu eta edozein pertsonarentzat Matematika erakargarria izan daitekeela erakutsi nahi dut.\nEpe laburrean zein proiektu dituzu eskuartean?\nOraingoz klaseekin disfrutatzen jarraitu eta Maitematika proiektua hazten jarraitzeko asmoa daukat, web orrialde bat sortuz, adibidez. Urtebetean proiektua zabaltzen joan da eta bide berriak irekitzeko parada ere eman dit. Zenbait ikastetxekin elkarlanean aritzeko aukera izan dut adibidez, eta arlo desberdinetako jendea ere nirekin harremanetan jarri da matematikaren inguruko mota desberdinetako lanak konpartitzeko. Proiektuak izandako harrera positiboak bultzatuta aurrera jarraitzeko gogotsu eta ilusioz beterik nago.